Surah al-Masad dan Abu Lahab

“Dan berilah peringatan serta amaran kepada kaum kerabatmu yang dekat”

Tatkala ayat ini turun, sedarlah baginda ﷺ bahawa inilah permulaan untuk menzahirkan dakwah kepada masyarakat Islam. Lantas baginda segera memanggil Bani Hashim sehingga terhimpun seramai 45 orang di hadapan baginda.

Namun baginda hanya mendiamkan diri dan tidak bercakap. Apabila baginda memanggil mereka buat kali kedua baginda lantas berucap, “Segala Puji bagi Allah, aku memuji-Nya dan memohon pertolongan-Nya. Aku beriman dengan-Nya dan aku berserah kepada-Nya. Aku bersaksi bahawa tiada tuhan melainkan Allah yang tidak ada sekutu bagi-Nya.”

Al-Mubarakfuri menukilkan bahawa baginda kemudiannya meneruskan ucapannya dengan berkata, “Sesungguhnya orang yang merintis jalan ini tidak pernah dituduh berbohong oleh keluarganya. Demi Allah yang tiada Tuhan selain-Nya sesungguhnya aku ini adalah utusan Allah kepada kamu dan seluruh umat Manusia”.

Sayugialah keadaan menjadi hangat lantas bangun sekujur badan bernama Abu Talib dan berkata, “Sungguh kami suka untuk membantumu dan menerima nasihat serta mempercayai berita yang engkau sampaikan. Maka buatlah apa yang diperintahkan kepadamu. Demi Allah, aku akan sentiasa menjaga dan mempertahankan dirimu. Hanyasanya diriku ini belum terasa untuk meninggalkan agama Abdul Mutallib.”

Disinilah bermulanya episod derita bagi Abu Lahab kerana menentang baginda dengan membalas, “Demi Allah. Ini adalah keburukan. Halangilah dia sebelum dia mempengaruhi orang lain”. Abu Talib bingkas mempertahankan baginda, “Demi Allah, kami akan mempertahankannya selagi hidup”.

Jaminan bapa saudara baginda sungguh memberikan kepadanya suatu keberanian untuk berdakwah secara terang-terangan. Imam Bukhari meriwayatkan bahawa baginda memanjat Bukit Safa lalu menyeru Umat Manusia ketika itu, “Wahai Bani Fihr! Wahai Bani Adi!” Sehinggalah terkumpul mereka yakni anak pinak Quraisy di hadapannya.

Kemudian datanglah juga Abu Lahab lalu baginda ﷺ bersabda, “Mahukah kamu percaya sekiranya aku memberitahumu bahawa di sebalik lembah ini ada Angkatan berkuda yang ingin menyerang kamu?”

Lantas mereka menjawab, “Ya, kerana engkau tidak kami dapati kecuali benar”.

Maka baginda menyambung dengan berkata, “Sesungguhnya Aku ini adalah pemberi peringatan kepada kamu tentang azab yang pedih”.

Dengan tidak semena-mena Abu Lahab bingkas bangun sambil mengibas tangannya lalu membalas ucapan baginda, “Celakalah engkau seluruh hari ini! Apakah engkau mengumpulkan kami hanya kerana ini?!” Lalu turunlah ayat ini:

تَبَّتْ يَدَا أَبِي لَهَبٍ وَتَبَّ

Maksudnya: Binasalah kedua-dua tangan Abu lahab, dan binasalah!

Ibnu Kathir menjelaskan bahawa yang dimaksudkan dengan binasa ini adalah benar-benar merugikan amalan Abu Lahab dan usahanya yang sesat. Maka perkataan (وَتَبَّ) membawa makna penekanan terhadap kebinasaan dan kerugiannya.

Dalam Tafsir Jalalyn pula, dibinasakan kedua tangan Abu Lahab adalah suatu ungkapan majaz kerana menurut mereka kebanyakkan pekerjaan manusia dikerjakan oleh kedua-dua tangan.

Ketika mana baginda ﷺ menyeru umat manusia Mekah untuk beriman dan mengingatkan mereka dengan azab Allah, Abu Lahab sekali lagi menunjukkan kekerasan hati, jiwa dan tubuhnya sang pemberontak agama Yang Maha Esa.

Abu Lahab berkata, “Jika apa yang telah dikatakan oleh anak saudaraku itu benar, maka sesungguhnya aku akan menebus diriku dari azab itu dengan harta benda dan anak-anakku.” Lantas turunlah ayat seterusnya:

مَا أَغْنَىٰ عَنْهُ مَالُهُ وَمَا كَسَبَ

Maksudnya: Tidaklah berfaedah kepadanya harta benda dan apa yang dia usahakan.

Kemudian ayat seterusnya di dalam surah ini:

سَيَصْلَىٰ نَارًا ذَاتَ لَهَبٍ ﴿٣﴾ وَامْرَأَتُهُ حَمَّالَةَ الْحَطَبِ ﴿٤﴾ فِي جِيدِهَا حَبْلٌ مِّن مَّسَدٍ

Maksudnya: Kelak dia akan masuk ke dalam api yang bergelojak. Dan begitulah juga isterinya, seorang perempuan pembawa kayu bakar. Di lehernya sejenis tali, dari tali-tali yang dipintal.

(Surah al-Masad)

Kata Ibnu Kathir, neraka yang akan dimasukkan Abu Lahab kedalamnya itu adalah api yakni api yang sangat besar dengan daya bakar yang teramat panas.

Suatu soalan yang berakal jika tertanya mengapa di dalam surah ini, isteri Abu Lahab turut terbabit. Sedangkan yang melawan, menghina, dan menyakiti baginda ﷺ adalah Abu Lahab dan bukan isterinya.

Sebenarnya isteri Abu Lahab ialah Ummu Jamil atau nama sebenarnya iaitu Arwa binti Harb bin Umayyah yang merupakan saudara perempuan Abu Sufyan. Sayangnya, dia terbabit dalam situasi ini kerana menjadi pembantu setia kepada kekufuran dan kederhakaan suaminya.

Al-‘Alamah al-Adib Jama’in Abdul Murad mentafsirkan bahawa bukan Abu Lahab sahaja yang akan dihumban ke dalam neraka bahkan juga isterinya kerana busuknya hati perempuan itu. Hal ini kerana Ummu Jamil selalu membuat fitnah yang sangat dahsyat kepada Nabi Muhammad ﷺ.

Ibnu Kathir pula mengetengahkan dua kejahatan Ummu Jamil iaitu pertama membuat fitnah dan yang kedua ialah meletakkan duri di jalan baginda ﷺ. Namun demikian, pendapat yang lebih benar dan masyhur menurutnya ialah pendapat yang pertama.

Manakala di lehernya ada suatu tali itu adalah kerana dia mempunyai satu kalung rantai yang sangat mewah dan berharga sehinggalah pada suatu hari dia sanggup menjualnya dan berkata, “Aku akan dermakan kalungku untuk memusuhi Muhammad”.

Apabila sudah terbongkar kejahatan isteri Abu Lahab, barulah dapat difahami bahawa Ummu Jamil akan menjadi penolong kepada Abu Lahab di Hari Pembalasan dalam menjalani siksaan-Nya.

Isterinya “si pembawa kayu bakar” akan menambah lagi bebanan siksaan yang dihadapi Abu Lahab di Neraka dan Allah menimpakan kepadanya siksaan dengan meletakkan tali di lehernya yang dibuat daripada sabut Neraka.

Al-Mubarakfuri menyatakan bahawa pengakhiran Abu Lahab begitu dahsyat kerana tatkala dia mati tidak mahu walau seorang daripada saudaranya untuk mengurus jasadnya. Hal ini sampai mayatnya dibiarkan tiga hari tanpa dikuburkan.

Namun,kekhuatiran menyelubungi hati kaum kerabatnya kerana bimbang akan dicemuh kerana membiarkan mayatnya, barulah mereka menggali kubur untuknya tetapi hanya menolak mayatnya ke dalam lubang tersebut dengan sebatang kayu. Tidak pula dikambus namun hanya melempar batu dari jauh sehinggalah timbunan itu menutupi jasadnya.

Sesungguhnya diturunkan surah ini adalah suatu pelajaran kepada umat manusia akan balasan azab kepada mereka yang memusuhi agama ini.

Jangan hanya kerana menjadi ‘pak turut’ kepada hawa nafsu, kepercayaan dan adat yang bercanggah, dan kerana kelebihan harta serta kemuliaan menyebabkan kita khayal sehingga memusuhi agama Allah. Sungguh tidak ada daripadanya dapat membantu di hari akhirat.

A.R.KASA
Mahasiswa Jabatan Sejarah dan Tamadun Islam,
Universiti Malaya.

Instagram: https://www.instagram.com/arkasa_philosophia/

RUJUKAN”

Abu al-Fida Ismail bin Umar bin Kathir. Tafsir Ibnu Kathir.

Al-‘Alamah al-Adib Jama’in Abdul Murad. Tafsir Juz ‘Amma (Jawi).

Jalaluddin As-Suyuthi & Jalaluddin Muhammad Ibnu Ahmad Al-Mahalli. Tafsir Jalalain.

Saffiyu Al-Rahman Al-Mubarakfurri. Sirah Nabawiyyah:Al-Rahiq Al-Makhtum. Pent. Mohd Ramzi Omar.


Ikut Logik Chola, Kami Cuba Claim Tamadun India!

1) Tamadun purba Indus yang puncak kewujudannya pada tahun 2,600 Sebelum Masihi itu adalah bukan milik bangsa India kerana Sungai Indus terletak di Pakistan.

2) Orang India bukan penduduk asal tanah besar India kerana tamadun Indus berasal dari Pakistan. Jadi orang India di negara India perlu kembali ke negara asal mereka iaitu Pakistan.

3) Pakistan adalah negara Islam. Jadi tamadun Indus itu tamadun Islam.

4) Orang Mongol yang mendirikan empayar Mughal/Mogul merupakan penduduk asal di negara India kerana mereka telah menakluk dan menduduki benua India sejak sekian lama selaku kaum pribumi asli.

5) Oleh kerana Empayar Mughal dan Kesultanan Delhi di India dahulu adalah kerajaan Islam, maka sebenarnya penduduk asal di tanah India adalah bangsa Arab.

Kalau kita baca 5 fakta di atas, mesti kita akan pelik dan marah kerana ianya tersangatlah menyimpang dari disiplin ilmu Sejarah. Tapi, tujuan aku tulis “fakta” (auta) di atas adalah bagi menyindir logik sekelompok manusia yang tidak memahami ilmu Sejarah secara waras.

Sindiran di atas adalah bagi menggambarkan kesalah fahaman masyarakat terhadap tamadun Melayu. Sepertimana kesalahan logik (falasi) pada Tamadun Indus di atas, begitu jugalah kesalah fahaman masyarakat terhadap sejarah Melayu.

Pada isi pertama, kita tak boleh kata Tamadun Indus itu bukan milik India berdalilkan kedudukan Sungai Indus itu kini terletak di Pakistan. Ini kerana negara Pakistan itu adalah persempadanan moden. Sedangkan dahulunya kesemua negara Pakistan-India-Bangladesh itu adalah disebut sebagai “Benua India”.

Hal ini sama juga dengan sebutan “Alam Melayu” yang merangkumi Malaysia-Indonesia-Singapura-Brunei-Selatan Thailand bahkan hingga ke Champa dan Selatan Filipina. Itu semua Alam Melayu, tapi kini dibahagi-bahagikan mengikut persempadanan moden.

Pada isi kedua, kita tak boleh kata orang India bukan penduduk asal tanah besar India lalu perlu pulang ke tanah asal mereka iaitu Pakistan berdalilkan tamadun Indus itu berpusat di Pakistan. Begitu juga kita tak boleh kata “Melayu balik Indonesia” berdalilkan kesultanan Melayu dan Parameswara itu berasal dari Palembang (Sriwijaya) yang kini terletak di Indonesia. Sedangkan Palembang itu sememangnya sebahagian dari wilayah Alam Melayu yang besar. Malaysia-Indonesia yang sama-sama Alam Melayu ini sekarang terpisah kerana persempadanan moden.

Pada isi ketiga, kita tak boleh kata tamadun Indus dulu tu Islam sebab ada kaitan dengan Pakistan yang kini sebuah negara Islam. Ini kesalahan kronologi. Begitu juga dengan Alam Melayu yang dahulunya merupakan sebuah kerajaan Hindu-Buddha tidak bermakna Alam Melayu ini merupakan sebahagian dari tamadun Indus atau tamadun India secara mutlak.

Pada isi keempat, kita tak boleh kata orang Mongol yang datang ke India bagi mendirikan kerajaan Mughal/Mogul adalah penduduk asal tanah India setelah mereka menakluk dan mendiaminya. Begitu juga dengan kedatangan Chola ke Alam Melayu tidak menjadikan Chola sebagai penduduk asal Alam Melayu. Apatah lagi kedatangan Chola bukanlah lama sangat. Orang Melayu telah mendiami tanah ini sudah sekian lama bahkan tamadun Sungai Batu dan Kedah Tua menunjukkan orang Melayu telah lama bertamadun di sini.

Pada isi kelima, kita tak boleh kata orang Arab adalah penduduk asal tanah India memandangkan di India pernah berdirinya kerajaan Islam. Begitu juga kita tak boleh kata orang India merupakan kaum asal di Alam Melayu memandangkan pernah berdirinya kerajaan Hindu-Buddha disini. Kita perlu tahu beza antara BANGSA dan AGAMA. Melayu dan India itu Bangsa. Islam dan Hindu itu agama.

P.S:- Artikel  ini adalah bagi membalas hujah secara falasi vs falasi sebagai jawapan kepada penyelewengan sejarah yang cuba dibuat oleh pihak tertentu mengenai sejarah Tamadun Melayu dan tayangan filem Parameswara.


Bagaimana Nak Kira Harga Minyak?

Polemik naik dan turun harga minyak Malaysia berkumandang hampir setiap minggu di alam maya dan juga di alam fizikal. Kini formula baru akan diumumkan pada minggu hadapan dan berkemungkinan akan ditetapkan secara harian di masa yang akan datang bagi menentukan harga minyak untuk pasaran runcit Malaysia seperti yang diumumkan Menteri Perdagangan Dalam Negeri Koperasi dan Kepenggunaan, Datuk Seri Hamzah pada 04 Julai 2017. “Formula baru” yang dimaksudkan beliau masih lagi samar, samada menukar cara pengiraan, menambah komponen-komponen lain dalam pengiraan atau menukar kaedah pengiraan secara menyeluruh.

Sebelum kita melangkah kepada ke hadapan dengan “formula baru” mari kita sama-sama membuat analisis terhadap faktor yang mempengaruhi harga runcit petrol dan diesel di Malaysia dan juga komponen yang terlibat dalam pengiraan harga runcit minyak di Malaysia. Kita juga akan sama-sama membuat simulasi pengiraan berdasarkan komponen pengiraan yang akan diterangkan.

Sebagai permulaan, minyak mentah keluaran Malaysia adalah minyak mentah yang berkualiti tinggi yang di gelar sebagai Tapis crude oil dan hasil minyak mentah ini akan dieksport ke luar negara di mana harganya lebih tinggi kerana kandungan sulfurnya yang rendah dimana ia memerlukan proses penapisan yang kurang berbanding minyak mentah yang lain. Dengan itu untuk memenuhi pasaran dan juga permintaan dalam negara, syarikat-syarikat minyak seperti Petronas, Shell dan lain-lain akan mengimport minyak yang telah diproses/ditapis (refined oil) dari pasaran luar. Sebagai permulaan kita sudah mendapat satu fakta penting disini iaitu PENGIRAAN harga minyak di Malaysia dipengaruhi secara langsung oleh harga pasaran minyak yang telah diproses (refined oil) iaitu berdasarkan Mean of Platts Singapore (MOPS) dan bukannya dipengaruhi oleh pasaran harga minyak mentah (crude oil) sebagai contoh WTI crude ataupun Brent crude.

Apa itu Automatic Pricing Mechanism (APM)?

APM merupakan kaedah pengiraan ataupun formula yang digunakan oleh kerajaan Malaysia sejak tahun 1983 untuk menentukan harga runcit bagi petrol dan juga diesel. Terdapat beberapa komponen di dalam APM iaitu;

Untuk kos produk, ia akan merujuk kepada harga pasaran MOPS iaitu MOPS95 untuk RON95, MOPS97 untuk RON97 dan Gasoil untuk diesel. Kebanyakan negara-negara di rantau ini menggunakan MOPS sebagai harga rujukan dalam menentukan harga runcit minyak dalam negara, termasuklah Australia. Harga rujukan MOPS ini akan dikeluarkan dan dikemaskini oleh S&P Global Platts iaitu satu syarikat pembekal maklumat berkenaan komoditi dan juga tenaga. Penentuan harga dibuat berdasarkan purata harian untuk semua transaksi perdagangan produk yang berasaskan petroleum.

Perlu diingat harga pasaran ini adalah dalam kiraan barrel dan perlu ditukarkan ke dalam liter (1 barrel = 159 liter) dan satu lagi faktor yang mempengaruhi harga runcit petrol dan diesel adalah tukaran matawang USD kepada Ringgit kerana harga rujukan ini dalam matawang USD.

Alpha merupakan perbezaan diantara harga yang dikeluarkan Platts dan harga belian sebenar oleh syarikat-syarikat minyak. Ia bermaksud syarikat minyak terpaksa menanggung kerugian jika harga yang ditetapkan Platts lebih tinggi dari harga belian atau sebaliknya. Ianya telah ditetapkan sebanyak 5 sen untuk petrol dan 4 sen seliter untuk diesel.

Kos operasi merangkumi kos pengangkutan dan juga kos pemasaran. Seperti kenyataan yang dikeluarkan oleh Datuk Ismail Ahmad, Pengarah Kanan Bahagian Perdagangan Dalam Negeri pada ketika itu dalam The New Strait Times pada 15 Feb 2009 “The rate is currently 9.54 sen (0.40 cents) per litre” maka kos operasi pada ketika itu adalah sebanyak 9.54 sen.

Margin keuntungan syarikat minyak telah ditetapkan sebanyak 5 sen untuk petrol dan 2.25 sen untuk diesel dan keuntungan stesen minyak pula sebanyak 12.19 sen untuk petrol dan 7 sen untuk diesel.

Mengikut Akta Cukai Jualan 1972, kerajaan boleh mengutip cukai maksimum sebanyak 58.62 sen seliter untuk petrol dan 19.64 sen seliter untuk diesel. Kini cukai jualan itu telah pun dihapuskan setelah GST diperkenalkan pada April 2014. Dengan penghapusan cukai jualan itu, RON95 dan diesel telah di kecualikan daripada cukai GST dan hanya RON97 yang dikenakan cukai GST sebanyak 6%.

**Kos-kos yang terlibat didalam komponen di atas di ambil melalui kenyataan akhbar oleh Datuk Ismail Ahmad pada tahun 2009 dan kos komponen terbaru mungkin telah pun berubah tetapi maklumat tersebut tidak diketahui umum kerana kerajaan Malaysia mengambil keputusan untuk tidak mendedahkan kiraan terbaru APM seperti kenyataan yang dibuat oleh Menteri Perdagangan Dalam Negeri, Koperasi dan Kepenggunaan (KPDNKK), Datuk Seri Hamzah Zainudin.

Simulasi Pengiraan Harga Minyak RON95

Sekarang kita dah tahu apakah komponen dan faktor yang mempengaruhi harga petrol dan diesel di Malaysia, maka mari kita sama-sama cuba untuk membuat pengiraan harga petrol RON95 secara mingguan untuk harga runcit yang bermula pada 08.06.2017 (Khamis) menggunakan data dari 01.06.2017 (Khamis) sehingga 07.06.2017 (Rabu);

Formulanya adalah A + B, nampak sangat ringkas tetapi agak menjenuhkan juga;

A = Kos produk MOPS95 (Means of Platt Singapore 95)

B = Kos tetap (Alpha + Kos Operasi + Margin Syarikat Minyak + Margin Stesen Minyak)

Kita bermula dengan (B) dahulu, kosnya adalah TETAP sebanyak RM0.3173 seliter apabila dijumlahkan komponen-komponen yang terlibat seperti dibawah;

Jumlah (A) iaitu kos produk pula dihitung bergantung kepada harga pasaran MOPS95 dan kos ini berubah mengikut harga pasaran dan juga tukaran matawang USD ke Ringgit. Untuk mengetahui harga pasaran MOPS95 boleh rujuk laman sesawang seperti dibawah;

Sumber tukaran matawang adalah dari bank negara Malaysia.

Maka (A) Kos produk MOPS95 = RM1.6832.

Maka A + B = RM1.6832 + RM0.3173 = RM2.0005 dan apabila dibundarkan akan mendapat RM2.00.

Harga rasmi yang diumumkan pula adalah RM2.05. Terdapat perbezaan sebanyak RM0.05. Dibawah merupakan graf simulasi yang dibuat untuk harga RON95 bulan Feb, Mac (bulanan) April, May dan Jun 2017 (mingguan);

Berdasarkan graf harga simulasi  vs harga rasmi yang dibuat diatas, pola kenaikan dan penurunan harga minyak kedua-duanya dilihat selari dan ini membuktikan formula dan komponen yang terlibat dalam simulasi pengiraan APM ini adalah tepat dengan perbezaan sebanyak RM0.04 secara purata.

Kenapa terdapat perbezaan diantara harga simulasi dan harga rasmi? Perbezaan ini wujud kerana pengiraan APM ini dibuat berdasarkan pendedahan pengiraan yang dibuat oleh Datuk Ismail Ahmad pada 2009 (8 tahun lepas) dan pengiraan terkini tidak diketahui umum kerana tidak didedahkan oleh kerajaan Malaysia, lebih-lebih lagi melibatkan kos operasi dan juga margin keuntungan yang terkini. Berharap dengan penerangan dan simulasi pengiraan ini sedikit sebanyak dapat memberi kita pengetahuan terhadap pengiraan APM dalam menentukan harga runcit petrol dan diesel. Dengan pengetahuan pengiraan ini, berharap pembaca/pengguna juga dapat membuat jangkaan sendiri sekaligus memberi penjimatan setiap kali membuat perancangan untuk mengisi minyakitupun  jika kerajaan masih mengekalkan kaedah pengiraan APM ini dalam menentukan harga runcit petrol dan diesel.

Selamat mencuba dan menilai semua.

Sumber:


Apakah Persepsi Tentang Islam Dari Kaca Mata Tokoh-Tokoh Russia?

Kemajuan Tamadun Islam dan kesyumulan agama sentiasa mengundang pujian ramai dari dahulu hingga sekarang. Kita biasanya mendengar komentar sebegini dari orang Barat tetapi tidak dari orang Rusia.

Dalam catatannya yang bertajuk “15th century Russians admired Islam”, Dr Victor A. Pogadaev mendedahkan orang Rusia mula menerbitkan pengalaman mereka berkenaan interaksi dengan orang Islam seawal separuh kedua abad ke-15. Salah satu catatan saudagar terkenal Rusia pada ketika itu ialah catatan Afanasy Nikitin.

Nikitin merupakan orang Eropah pertama yang sampai di India, 30 tahun lebih awal daripada Vasco da Gama. Selain India, beliau juga pernah sampai di Ethiopia, Parsi dan Semenanjung Tanah Arab. Kisah pengembaraannya diabadikan dalam sebuah buku bertajuk The Adventures Through the Three Seas.

Antara anekdot menarik dalam buku itu ialah pengalamannya berpuasa bersama orang Islam tetapi bimbang sama ada amalan tersebut berlawanan dengan agama anutannya, Kristian. Nikitin juga pernah berkongsi pengalaman ditawarkan ganjaran sebanyak seribu wang emas oleh Khan Junnar di India sekiranya beliau memeluk Islam.

Tetapi orang Rusia pertama yang menulis tentang Islam secara terhormat ialah sasterawan Gavrila Derzhavin. Pandangan alamnya terhadap Islam dipengaruhi oleh latar belakangnya yang hidup di wilayah Islam seperti kota Kazan.

Nostalgia ini diterjemahkan menerusi bait ayat puisi ini, “Asapnya pun baik dan manis apatah lagi jika ia asap tanah air sendiri.” Menurut Dr Pogadaev, bait puisi ini hampir sama dengan peribahasa Melayu hujan emas di negeri orang, hujan batu di negeri sendiri, baik juga di negeri sendiri.

Keindahan budaya Islam mendorong sasterawan abad ke-19 Rusia, Alexander Pushkin mengeluarkan kata-kata ini, “Aku amat menikmati keindahan al-Quran.” Ini dapat dilihat dengan jelas dalam sajaknya yang bertajuk The Reflections of the Quran yang dihasilkan pada tahun 1824

Dalam sajak tersebut, Pushkin menyatakan kekagumannya terhadap falsafah dan nilai moral yang terkandung dalam Kalamullah. Beliau berkata, “Banyak prinsip moral yang ditampilkan dalam al-Quran amat menyakinkan dan disampaikan dengan indah.”

Pushkin turut menyelar pandangan buruk Voltaire terhadap Islam termasuk menyifatkan ia sebagai agama kasih sayang. Beliau menganggap dakyah Islam merupakan agama yang membawa kepada pertumpahan darah ialah satu dakwaan mengarut yang dilemparkan pemikir Perancis itu.

Banyak buku yang dihasilkan oleh pemikir-pemikir dan sasterawan Rusia terhadap Islam pada abad ke-18 dan abad ke-19. Antara buku yang dihasilkan ialah Ammalat Bek (Alexander Bethuzev-Marlinskiy), Crimea Notes (Alexei Tolstoy) dan Al-Mamun (Nikolai Gogol).

Filsuf Rusia abad ke-19, Vladimir Soloviev mempunyai pandangan tinggi terhadap peranan Nabi Muhammad s.a.w dan Islam dalam membangunkan tamadun dunia. Beliau pernah berkata, “Islam akan pasti membesar dan tersebar lebih luas kerana susu spiritual al-Quran yang diperlukan oleh manusia sejagat.”

Pandangan sama turut dikongsi oleh Leo Tolstoy sehingga mendorongnya mengkaji tradisi Islam dan Rasulullah s.a.w. Malah, salah satu bukunya yang terkenal iaitu Hadji Murad menunjukkan persamaan protagonisnya dengan orang Islam yang berasal dari kawasan pergunungan Caucasus.

RUJUKAN:

Pogadaev, Victor. (2020). 15th century Russians admired Islam. New Straits Times. https://www.nst.com.my/opinion/columnists/2020/09/623867/15th-century-russians-admired-islam


Filem The Thinning (2016): Hanya Yang Cerdik Dan Berinformasi Boleh Hidup

Sampai sekarang aku pernah terfikir, alangkah eloknya juga apabila berlaku Perang Dunia supaya jumlah populasi manusia dapat dikurangkan.

Mereka yang terselamat dapat meneruskan kehidupan yang lebih baik daripada sebarang kesempitan seperti peluang kerja, tempat tinggal, peluang pendidikan dan pelbagai lagi.

Tetapi ‘The Thinning’ menyajikan idea yang mungkin lebih baik. Bumi semakin panas, paras air semakin meningkat, manusia semakin ramai. Jadi, tak banyak tempat untuk manusia.

Filem ini berlatarbelakangkan dunia pada masa hadapan yang berkonsep distopia.

Pelbagai rancangan di seluruh dunia untuk mengurangkan populasi manusia. Antaranya adalah satu keluarga, hanya satu anak. Pernah jadi isu pasal ini dulu di media sosial.

Di Amerika pula, mereka menubuhkan sebuah sistem hanya mereka yang berinformasi dan cerdik saja yang boleh tinggal di Amerika. Selebihnya, mereka akan ‘dilupuskan’.

Mereka akan melalui beberapa peringkat ujian sejak dari kecil sehinggalah remaja. Mungkin dalam 18 tahun. Kalau lepas semua ujian, mereka akan dapat terus tinggal di Amerika.

1. Mesej pertama yang dipaparkan dalam filem ini adalah kepentingan menjadi orang yang berinformasi dan berpengetahuan.

Betapa pentingnya orang yang berpengetahuan sehingga pada waktu terdesak, Amerika terpaksa singkirkan mereka yang tidak suka membaca, tidak suka belajar, pemalas dan tidak berpengetahuan.

2. Selepas itu, filem ini memberitahu kecelaruan sistem pendidikan yang tak dapat menjadikan manusia menggunakan ilmu yang dibawa.

Watak dalam filem ini, Laina Michael (Peyton List) mengkritik sistem pendidikan mereka dengan menyatakan apa yang mereka belajar tidak dapat digunakan dalam dunia sebenar.

Sebenarnya, ia peranan kedua-dua belah pihak. Pelajar patut mencari inisiatif bagaimana untuk gunakan ilmu mereka. Sekolah pula patut memberikan panduan kepada pelajar bagaimana untuk menjadikan pengetahuan mereka berguna.

Filem ini mengkritik pengetahuan yang diperoleh hanya melalui ingatan, bukan sebuah kefahaman.

3. Dean Redding (Matthew Glave) tentu disayangi oleh Machiavelli kerana menggerakkan pemerintahan yang membuatkan dia terus berkuasa dan pada masa yang sama disayangi oleh rakyatnya.

Dean melakukan korupsi demi kepentingan peribadi. Kepentingan itu adalah anaknya sendiri. Dia sayangkan anaknya.

Pada klimaks filem, Dean mengambil keputusan yang berani untuk memastikan dia kelihatan ‘bersih’ daripada sebarang korupsi dan pada masa yang sama dia terus disayangi oleh rakyatnya.

Malah, anaknya ‘terkorban’ dan orang yang mempercayainya menghadapi tuduhan berat.

4. Filem ini tidak menunjukkan mereka yang melepasi ujian sebagai orang yang berpengetahuan. Konfliknya lebih menjurus pada untuk mendedahkan konspirasi politik.

Dalam pendedahan itu, tidak menunjukkan sebarang bentuk pentingnya pengetahuan untuk menyelesaikan konflik. Banyak bermain aktiviti fizikal semata-mata.


Bahasa Bersiul Purba Penduduk Pulau Ini!

Keperluan yang mendesak selalunya mendorong manusia untuk mengerah kudrat dan memerah otak ligat bagi mencari jalan penyelesaian. Bagi penduduk Pulau La Gomera yang membentuk salah sebuah pulau di Kepulauan Canary, keperluan untuk berkomunikasi sesama mereka melahirkan sebuah bahasa yang dikenali sebagai Silbo Gomero atau el silbo, yang masing-masing membawa maksud ‘Siulan Gomera’ dan ‘siulan’.

Sebelum Kepulauan Canary menjadi ko.lo.ni Sepanyol pada kurun ke-15 Masehi, La Gomero dihuni oleh sebuah suku bernama Guanche. Sebagai makluman, bahasa Silbo Gomero merupakan bahasa Guanche dalam bentuk siulan dan dipercayai ia dicipta sendiri oleh penduduk asli Kepulauan Canary.

Menjelang kurun ke-17, bahasa Guanche mengalami kepu.pu.san dan tidak banyak tinggalan yang dapat dijejaki apalagi diwarisi melainkan apa yang tercatat di dalam jurnal para pengembara dan beberapa perkataan yang dipinjamkan ke dalam bahasa Sepanyol yang dituturkan di kepulauan tersebut.

Apa yang pasti, ilmuwan meyakini yang bahasa Guanche mempunyai sistem fonetik yang ringkas justeru membolehkannya diselaraskan ke dalam bahasa siulan.

Sejurus dija.jah oleh Sepanyol, penduduk Kepulauan Canary menjadikan bahasa ko.lo.ni itu sebagai bahasa pertuturan mereka. Cuma seakan-akan menjadi satu kebiasaan yang diwarisi daripada nenek-moyang mereka, penduduk Pulau La Gomera menyelaraskan Bahasa Sepanyol menjadi sebuah bahasa siulan.

Dalam bahasa siulan, setiap huruf baik vokal mahupun konsonan diubah menjadi bunyi siulan – dua siulan menggantikan lima huruf vokal Sepanyol dan empat siulan menggantikan huruf-huruf konsonan. Bahasa siulan juga banyak bergantung pada tinggi rendahnya nada dan sambung jedanya siulan. Contoh penggunaan bahasa siulan ini boleh didengari menerusi video berikut.

Pada masa dahulu, bahasa siulan diajarkan secara langsung daripada guru kepada murid, atau daripada ibu bapa kepada anak-anak. Oleh kerana itu, ia sebati sebagai tradisi mereka sejak ratusan tahun.

Memasuki tempoh 1930-an hingga 1950-an, bahasa siulan digunakan sebagai kaedah berkomunikasi secara sulit bagi menen.tang pihak kerajaan. Diceritakan, tempoh tersebut selalunya menyaksikan Guardia Civil (pegawai kerajaan) memandu trak ke kawasan pedalaman untuk mengangkut masyarakat asli ke tempat-tempat berlakunya keba.ka.ran.

Tujuannya tidak lain adalah untuk menggunakan khidmat mereka bagi memadam keba.ka.ran. Tindakan sebegini kurang disenangi oleh penduduk asli La Gomera kerana mereka dikerah tanpa diberi upah, walaupun hakikatnya majlis perbandaran menerima peruntukan khusus untuk mengimbal mereka dengan bayaran yang setimpal.

Untuk mengelakkan diri dari menjadi bu.ruh paksa, penduduk asli La Gomero menggunakan bahasa siulan sebagai kaedah berkomunikasi sesama mereka dan memberi ama.ran supaya lari dan bersembunyi dari trak Guardia Civil.

Bagaimanapun, kega.wa.tan ekonomi pada 1950-an memaksa penduduk asli La Gomero untuk berhijrah ke Tenerife dan Venezuela. Kesannya, bahasa siulan mula ditinggalkan. Pembangunan jalan raya di La Gomera dan kemasukan teknologi telefon bimbit ke pulau tersebut turut memberikan kesan lanjut.

Menjelang lewat kurun ke-20, bahasa siulan hampir pu.pus. Mujur, pihak kerajaan menguatkuasakan bahasa Silbo Gomero sebagai sebahagian daripada subjek wajib lulus di sekolah rendah di seluruh Pulau La Gomera pada tahun 1999.

Tidak cukup satu langkah, Kementerian Pendidikan Kepulauan Canary juga menambah dengan memperuntukkan sebanyak 100,000 euro (RM 490,261) setahun bagi mengusahakan projek pemeliharaan bahasa Silbo Gomera. Susulannya, bahasa siulan tersebut semakin terbela dengan kira-kira 3,000 orang murid mempelajarinya di sekolah masing-masing.

Cukup sepuluh tahun selepas penguatkuasaan dilakukan, Silbo Gomera menerima pengiktirafan UNESCO sebagai Warisan Tak Ketara Dunia sekali gus meraihkannya tempat khusus di peringkat global. Secara tidak langsung, projek pemeliharaan bahasa siulan Silbo Gomera berhasil meletakkan Pulau La Gomera di peta dan lensa budaya dunia – sesuatu yang harus kita pelajari dalam menghargai warisan kebudayaan di negara kita.

TERJEMAHAN
Wu Mingren. (11 April 2015). A Unique Form of Ancient Communication: The Whistling Island of La Gomera. Ancient Origins.


Apa Yang Kita Tahu Mengenai PS5?

Bagi penggemar permainan video, pasti ramai tidak sabar menanti kemunculan generasi terbaru Play Station keluaran Sony iaitu PS5. Jika benar apa yang diwar-warkan oleh Sony sejak tahun lepas, ia bakal mengubah pengalaman permainan video buat selama-lamanya. Dijangka akan dikeluarkan pada akhir tahun 2020, apa yang kita boleh jangkakan daripada PS5?

Berdasarkan gambar prototaip awal PS5 yang dibocorkan dalam talian pada Ogos lepas, kelihatan rekaan PS5 mengambil inspirasi daripada filem-filem sains fiksyen yang diterbitkan pada tahun 80-an. Pemilihan elemen sebegini memperlihatkan cubaan Sony untuk menampakkan PS5 sebagai permainan video masa hadapan tetapi masih berupaya menimbulkan nostalgia peminat Play Station yang membesar dengan konsol ini. Bahagian atasnya berbentuk V yang merujuk nombor lima mengikut sistem angka Rom. Jika produk akhirnya kelihatan serupa dengan prototaip, ia dilihat sebagai satu perubahan radikal pada konsol generasi terbaru Play Station ini.

Berbanding PS4, PS5 dijangkakan lebih laju dari segi pemuatan permainan berikutan perubahan yang dibuat Sony dari segi penstoran data. Pemacu baru yang dihasilkan khas untuk PS5 membolehkan permainan dapat dimulakan dengan lebih cepat dan mengurangkan masa pemuatan permainan. Selain itu, Sony juga turut memperkenalkan kaedah baru dalam pemasangan permainan video. Jika dahulu, pemain perlu memasang keseluruhan permainan hanya untuk bermain permainan sama ada solo atau beramai-ramai.

Jika anda peminat permainan pen3mbak orang pertama (FPS) seperti Call of Duty tetapi hanya berminat bermain kempen permainan solo atau permainan beramai-ramai (multiplayer), ini sudah pasti akan memakan ruang data yang banyak. Tetapi menerusi PS5, pemain mempunyai pilihan untuk memasang kempen solo atau permainan beramai-ramai tanpa perlu memasukkan keseluruhan permainan.

Dalam satu temubual bersama majalah Wired, arkitek sistem Mark Cerny berkata, “Daripada melayan permainan seperti sebuah blok data yang besar, kami membenarkan akses yang lebih halus kepada data.” Bagi menunjukkan keupayaan PS5 jauh lebih hebat berbanding konsol PlayStation 4, satu demonstrasi diadakan dalam satu konvensyen teknologi pada April 2019. Video demonstrasi jelas menunjukkan permainan yang dimainkan di PS5 jauh lebih laju berbanding PlayStation 4 Pro dan tidak mempunyai masalah bermain genre permainan dunia terbuka.

Satu lagi perubahan besar yang akan dapat dilihat pada konsol ialah alat kawalan konsol. Bukan satu rahsia, alat kawalan konsol yang kurang sensitif dan tidak mengambil kira aspek permainan sentiasa bikin mana-mana pemain naik minyak tanpa mengira genre permainan yang dipilih. Alat kawalan konsol PS5 pada bahagian kiri dan kanan akan menggunakan teknologi adaptasi yang membolehkan aksi permainan bersifat realistik seperti menarik busur semasa memanah atau sentakan semasa men3mbak. Alat kawalan konsol juga akan dilengkapi dengan speaker baru dan port USB-C.

Dari segi grafik pula, PS5 akan menggunakan cip grafik AMD. Menerusi cip grafik yang dicipta AMD ini, konsol dapat mengesan sinaran iaitu kaedah baru mengendalikan kesan pencahayaan dalam permainan. Ketika ini, AMD sedang bekerjasama dengan Sony untuk menghasilkan komponen khas untuk menjana kuasa sistem baru itu. PS5 turut mengandungi ciri penjimatan tenaga bersesuaian dengan visi syarikat untuk menjadi lebih hijau. Jika sejuta orang memanfaatkan ciri penjimatan tenaga PS5 ini, ia boleh menjimatkan purata penggunaan tenaga sebanyak seribu buah rumah di Amerika Syarikat.

Dan jangan risau, bagi pemain PS4, permainan yang sesuai digunakan untuk PS4 masih boleh dimainkan pada konsol PS5 memandangkan rekaan PS5 berdasarkan rekaan PS4. Tetapi tidak mustahil permainan yang dahulunya dimainkan pada Play Station, PS2 dan PS3 juga boleh dimainkan pada konsol ini berdasarkan beberapa paten yang ada kaitan dengan PS5.

Sony menjangkakan PS5 akan dilancarkan pada suku keempat 2020 bertepatan dengan musim cuti 2020 pada Oktober tahun lepas. Walaupun syarikat tidak mendedahkan kos sebenar PS5, penganalisis jenama Harding-Rolls menjangkakan harganya sekitar US$499. Ini sekaligus menjadikan PS5 boleh bersaing dengan pesaing konsol mereka dari Microsoft, Xbox yang kini sedang sibuk mengusahakan generasi terbaru Xbox, Project Scarlett. Generasi terbaru Xbox juga akan dilancarkan pada suku keempat 2020.

Tetapi dengan harga dan tempoh pelancaran, ini bermakna PS5 akan kalah kepada Nintendo Switch pada tahun ini memandangkan Nintendo Switch sudah mula menjual sepanjang tahun dan harga yang ditawarkan antara US$199 hingga US$299. Dengan harga sebegini, Harding-Rolls menjangkakan Nintendo Switch dapat dijual sebanyak 20.2 juta unit sementara PS5 (6.5 juta unit) dan Xbox Series X (4.5 juta unit).

Menurut pengarah urusan firma analisis SuperData, Joost van Dreunen, beliau melihat penentuan harga amat penting dalam sesebuah industri permainan video. Tambahnya, “Saya menjangkakan jualan tahun pertama PS5 sama seperti PS4. Bagaimanapun, ini bergantung kepada keinginan Sony untuk menentukan harga kompetitif untuk PS5.” Dengan harga US$399 seunit, Sony tidak mempunyai ruang dari segi perubahan harga. Dengan Ekspo Elektronik Hiburan (E3) bakal berlangsung pada Jun ini, lebih banyak peluang untuk Sony mendedahkan maklumat PS5 sedikit demi sedikit kepada pengguna. Bagi penulis, satu saja impian penulis sekiranya berpeluang menggunakan PS5 iaitu men3mbak Imran Zakhaev dalam Call of Duty 4: Modern W4rf4re Remastered.

RUJUKAN:


Perangai Gabenor Hajjaj Yang Dikatakan Serupa Firaun

Hajjaj bin Yusuf ath-Thaqafi Sang Penumpah Darah. Dia ni siapa? Kenapa ulama’ sampai cop zalim? “Nyawa manusia murah,” tagline Hajjaj, aktor realpolitik. Dia peduli apa, tak kira la Sahabat Nabi, ulama’ atau awliya’ ramai yang terkorban angkara percaturannya. Semua kezaliman Hajjaj telah diriwayatkan Ibnu Asakir dalam kitab Tarikh Madinat Dimasyq. Kalau Khilafah Islam adalah komik superhero, watak Hajjaj adalah antihero. Macam watak Deadpool yang selamba ‘terbunuh’ orang awam. Necessary Evil. Imam Tabari cerita yang Ibnu Ash’ath cabar Hajjaj sampai mengelarkannya Firaun tau!

Puncak karier politik Hajjaj bila dia dilantik jadi gabenor Iraq (694–714 M). Satu hari pada pagi pelantikannya, dia sengaja melewat-lewatkan khutbah. Matahari kian meninggi, orang ramai semakin tidak selesa. “Hei Hajjaj, bila nak start?! Matahari tak tunggu engkau!” Suara siapa tu, Hajjaj terkejut. Oh rupanya itulah suara orang alim, Abdullah bin Umar. Sejak hari tu, Hajjaj ni bengkek semacam dengan anak Umar al-Khattab ni. Pada satu masa, dia plan assasinate ulama’ ni. Dia suruh sorang lelaki racun Abdullah bin Umar ketika bertawaf di Kaabah. Rancangannya berjaya. Sampailah orang tak berdosa ni sakit tenat di rumahnya, Hajjaj buat-buat tak tau dan datang ziarah. “Kesian, apa jadi kat kamu ni” tanya Hajjaj berlakon. “Eh, kan kau yang buat ni!” Abdullah bin Umar jawab balik. Wali Allah, mestilah kasyaf.Zaman Hajjaj ni jugaklah, bangunan Kaabah pernah runtuh. Padahal adat jahiliah sekalipun, tak berani nak bergocoh dekat Masjidil Haram. Hajjaj biasalah perangai macam Deadpool, peduli apa adab dan peraturan! Dia gunakan catapult untuk lontarkan batu besar ke dalam ruangan tawaf bertujuan membunuh musuhnya, Abdullah bin Zubair. Dia nak jatuhkan terus lelaki yang asaskan Khilafah baru kat Hijaz.Sehinggalah suatu hari, seekor kumbang menggigit jarinya. Sengatan itu merebakkan kuman. Kulitnya membengkak dan melarat pedih. Akhirnya, setelah gagal dirawat dan disahkan menghidap penyakit kecacingan, Hajjaj mati terseksa. Seperti inilah Allah menghina pemimpin yang zalim dan sombong. Sebagaimana Raja Namrud yang sombong mati akibat gigitan kecil nyamuk, begitulah Allah hinakan Hajjaj dengan gigitan kecil kumbang.Imam Malik pesan, “Seburuk-buruk Hajaj, dia ada jasa.” Sumbangannya tidak dilupakan, dialah yang meletak titik pada mushaf al-Quran dan mengkhususkan nama bagi setiap Surah. Banyak perbuatannya mengatasnamakan kestabilan daulah.Ada sebut dalam Ihya’ Ulumiddin, Kitab Ilmu: “Sesungguhnya Allah akan menguatkan agama ini dengan kaum yang tidak berbudi” dan “Sesungguhnya Allah akan menguatkan agama ini dengan orang yang zalim.” Ungkapan ini mesti difahami dalam konteks yang tepat.Disclaimer: Bukan nak kata Islam sokong kejahatan atau kalau Islam nak menang mesti pemimpin kena jahat. Tidak. Walhal Islam iaitu Rasulullah dan Khulafa’ Rashidun sungguh menjunjung keadilan. Sebenarnya, ungkapan ni Imam Ghazali selitkan dalam perbahasan ilmu kalau tak amal jadi sia-sia. Maknanya, kan Hajjaj ni hidup zaman ramai sahabat Nabi, ulama’ dan awliya’. Tapi dia tak ambil manfaat orang soleh tu semua. Bahkan dia bunuh pulak diorang. Walaupun alasan keputusan politiknya bagi menjamin kestabilan dan keamanan negara, tindakan yang diambil Hajjaj jahat dan tidak berperikemanusiaan. Negara Islam selamat, tapi dia sendiri belum tentu selamat di akhirat. Salafussoleh siap sebut dalam Bidayah wa Nihayah: “Takde satu larangan Allah pun kecuali dah dilakukan oleh Hajjaj.”

Dinasti Umayyah terkenal dengan penindasan kepada Ahlul Bait dan Sahabat Nabi. Bahkan menantu dan cucu cicit Rasulullah dicerca di atas mimbar sebelum amalan buruk ini dihentikan oleh Umar bin Abdul Aziz. Tempoh khilafah ini jua di antara terpendek dibandingkan yang lain. Dari tahun 661 sampai 750 M sahaja. Muawiyah bin Abi Sufyan, sahabat Nabi dan pengasas Khilafah Bani Umayyah pernah cerita: Pada satu malam, Rasulullah bermimpi Bani Umayyah menguasai pemerintahan dan membentuk khilafah. Tak lama kemudian turunlah Surah al-Qadr.لَيْلَةُ الْقَدْرِ خَيْرٌ مِنْ ألْفِ شَهْرٍ “Lailatul qadr lebih baik daripada seribu bulan.”Qasim mentakwilkan: “Bani Umayyah bertahan 1,000 bulan sahaja”. Sejarah menuliskan, Khilafah Umayyah bertahan dalam 89 tahun sahaja. Dekat dah dengan takwilan 1,000 bulan yang bersamaan 83 tahun. Rujukan: Tafsir Tabari bagi Surah al-Qadr.


Penerbit Minsara Kanna Mahu Saman Parasite Kerana Meniru Filem Lakonan Vijay

Produser filem India, PL Thenappan, yang memegang filem lakonan Vijay pada 1999, Minsara Kanna, telah mengisytiharkan dia akan mengheret pembuat filem Parasite, Bong Joon Ho ke mahkamah.

Perkara itu agak mengejutkan ramai pihak.

Thenappan telah menuduh Bong Joon Ho sebagai pihak yang telah memplagiat filem terbitan mereka sehingga berjaya menang anungerah oscar termasuk Skrip Asal Terbaik pada malam berprestij di Los Angeles.

Fight me on this but #Parasite is essentially a Korean version of Minsara Kanna. pic.twitter.com/R2v0msbXNF

— Joshua Michael (@joshmadj) February 10, 2020

“Pada hari Isnin atau Selasa, saya akan memfailkan kes ini bantuan peguam antarabangsa. Ini kerana mereka telah mengambil plot dari filem saya.”

“Apabila mereka mengetahui bahawa beberapa filem kami telah diilhamkan daripada filem mereka, mereka pun melakukan perkara yang sama. ”

“Jadi, adalah adil untuk kami melakukan perkara yang sama ke atas mereka [dengan memfailkan saman].”

Beliau menambah bahawa, beliau akan mendapatkan pampasan daripada penerbit filem Parasite kerana meniru idea filemnya.

Minggu lalu, bertempat di Los Angeles, Parasite arahan Bong Joon-ho telah mencipta sejarah dengan menjadi filem berbahasa asing pertama untuk memenangi anugerah Filem Terbaik di Oscar.

Selain itu Parasite turut membawa pulang trofi untuk Pengarah Terbaik, Skrip Asal Terbaik dan Filem Luar Terbaik

Tidak lama kemudian, peminat Vijay mendakwa kisah dalam filem Parasite adalah sama seperti Minsara Kanna, sebuah filem yang diarahkan oleh KS Ravikumar yang dibintangi oleh Vijay.

Walaupun ada ramain peminat filem di India merasakan ianya kurang berasas. Kerana plot filem lakonan Vijay itu, si Vijay adalah anak orang kaya. Vijay kemudian berpura pura menjadi miskin untuk mendekati seorang gadis.

Oscar winner ‘Parasite’ lifted from ‘Minsara Kanna’, will sue: Tamil producer’s claim #MinsaraKanna #Parasite https://t.co/I6LDQLHCeC

— The News Minute (@thenewsminute) February 14, 2020

Vijay telah membawa keluarganya untuk menjadi sebahagian daripada rancangannya bagi membantu keluarga gadis tersebut.

Namun Thenappan tidak memperdulikan semua itu. Beliau berkeras mahu menyaman pihak penerbit Parasite yang dituduhnya tak beretika dan plagiarisme.

Pengarah filem tersebut pula tumpang gembira dengan kejayaan filem dari Asia menang di Oscar. Dan pada masa yang sama beliau claim bahawa Minsara Kanna memainkan peranan penting di dalam idea Parasite.

“Saya gembira kerana cerita itu telah memenangi Oscar, dan Minsara Kanna telah menjadi sebagai inspirasi. Namun, pemfailan kes ni terserah kepada pihak produksi.”

Minsara Kanna, yang juga menampilkan Rambha, Monica Castelino dan Khushboo, adalah filem tentang Kaasi (Vijay) memasuki rumah seorang wanita kaya sebagai pemandu.

Kaasi kemudian membawa seorang demi seorang ahli keluarganya bekerja di dalam rumah tersebut.

Mereka semua menyimpan identiti mereka dan menjadi orang asing.

Parasite adalah filem yang mengkritik kelas sosial di dalam masyarakat. Ianya mengisahkan satu keluarga miskin masuk ke dalam rumah orang kaya dan menyingkirkan satu persatu pekerja lain di rumah tersebut.

Mereka menggunakan pelbagai helah untuk membantu sesama mereka untuk masuk ke dalam rumah mewah dan bekerja di sana.


Patah Tongkat, Berambulans Tun Hamid Ke Mari…

“Jika empat tahun dua hari dahulu saya pergi bertungkat untuk menyampaikan ucapan saya, hari ini saya datang dengan menaiki ambulans.

Walau pun akibat beberapa pembedahan, saya telah kehilangan suara sebanyak dua kali dan hanya sebelah pita suara sahaja yang masih berfungsi, di luar dugaan para doctor, Allah s.w.t telah memberi balik suara saya, antara lain, saya percaya, untuk membolehkan saya menyampaikan ucapan ini.

Maka, dengan izin Alah s.w.t. saya menyampaikan ucapan ini dengan suara saya yang ketiga, demi agama, bangsa dan negara.

Perjuangan kita masih belum selesai. Ada beberapa konvensyen lagi yang perlu diberi perhatian.

Insya Allah, selagi tenaga untuk memegang Ipad masih ada, selagi terdaya untuk berfikir, walau pun sambil melentang, saya akan menulis mengenainya untuk membantu tuan-tuan dan puan-puan memahaminya, seperi yang saya telah lakukan berkenaan ICERD ini dan lain-lain sebelumnya.”

Tun Abdul Hamid,
Bekas Ketua Hakim Negara,
25/11/2018,
Kongres Tolak ICERD.

Gambar ini diambil selepas Tun Hamid memberi ceramah atas kerusi roda. Beliau tidak dapat duduk lama dan perlu baring. Beliau datang pun dengan ambulans. Beliau menceritakan tadi bahawa beliau sudah menjalani pembedahan sebanyak 6 kali tetapi semua melibatkan bahagian badan di bawah kepalanya.

Beliau berkata selagi mana Allah memberi dia kemampuan berfikir bersuara dan menulis beliau akan tetap terus berjuang. Bahkan beliau berkongsi pernah kehilangan suaranya beberapa kali sebelum ini, namun diberikan semula suara buat kali ketiga dan beliau beranggapan suara itu dikurniakan semula kepadanya untuk beliau bersuara dalam isu ICERD ini.

Sebak melihat hebatnya semangat perjuangan Tun Abdul Hamid, mantan ketua hakim negara kita. Beliau datang dengan ambulans, sanggup berucap di atas pentas demi menyedarkan anak bangsa tentang bahaya ICERD, lalu beliau pun pulang dalam keadaan berambulans.

Kalau dalam sebegini sakit pun, beliau gagah untuk berjuang, maka betulah kata pepatah orang Melayu kita iaitu “patah sayap , bertongkat paruh jua ke mari.” Biar patah tongkat, biar kaki tidak mampu berdiri, dengan katil ambulans juga beliau gagah ke mari.

Tanya pada diri kita yang sihat walfiat ini, kalau beliau dalam segering ini juga berjuang, apa yang kita lakukan selepas melihat agama, bangsa dan negara kita sedang diratah oleh puak sana?

Kata-kata yang perlu disematkan oleh kita anak Melayu selepas kemenangan pertempuran pertama kita melawan ICERD:

“Kita mungkin memenangi satu pertempuran, tetapi belum lagi peperangan.” – Tun Abdul Hamid

Jangan berhenti berjuang, teruskan julang agama, bangsa dan negara kita ke tempat tertinggi!


Mantra Gajah Orang Melayu

Di dalam Journal of the Straits Branch of the Royal Asiatic Society bilangan 45, terbitan tahun 1906 ada di dalamnya himpunan ‘Mantra Gajah’ atau Mantera Gajah, yang disusun oleh W.G Maxwell.

W.G. Maxwell adalah seorang penjawat awam British di Tanah Melayu, pernah bertugas sebagai Penasihat British bagi negeri Kedah, dan kemudiannya menjadi Residen Perak. Beliau menyumbang artikel bagi jurnal ini, kebanyakannya catatan perjalanan beliau ke seluruh Tanah Melayu, sebelum sibuk bertugas sebagai penasihat dan residen.

Beliau dikenali masyarakat Melayu terutama di utara Tanah Melayu sebagai seorang yang mengagumi cara hidup dan sosial masyarakat Melayu.

Minat dan kekaguman beliau mendorongnya untuk menulis dan melihat sendiri bagaimana sosiobudaya Melayu ketika itu sangat rapat dengan gajah sebagai pengangkutan, persembahan khas kepada para Raja Melayu juga sebagai ‘mesin’ yang membantu membersihkan hutan untuk mengerjakan ladang.

Gajah ketika itu juga sangat dihormati sebagai rakan, malah diangkat dalam masyarakat Melayu ketika itu sebagai haiwan yang memiliki roh dan semangat yang menjaga hubungan manusia-haiwan tersebut.

Di dalam Hikayat Hang Tuah misalnya ditulis bagaimana gajah dijadikan kenderaan yang dinaiki oleh Raja-raja sebagai pengangkutan juga berburu. Catatan Portugis pula ada menulis bagaimana gajah perang digunakan oleh Melaka semasa mempertahankan Melaka, juga betapa banyaknya gajah yang dimiliki Sultan Melaka ketika itu. Gajah adalah antara komoditi masyarakat Melayu selain kerbau dan haiwan-haiwan lain.

Dihujung tulisannya di dalam jurnal tersebut dinyatakan sumber W.G. Maxwell;

“This is the end of the book of mantras used in connexion with elephants, finished on the 27th day of Rajab 1296; taken from the mantras of Tunku Mantri Ibrahim bin Jafar, which are in the possession of Che Pandak Abdullah and committed to writing by Toh Sarif Aman; mantras which have come down from the Datohs Sri Adika Raja of Ulu Perak, Toh Kalaung and Toh Kalalang, to Toh Muda Abdulrauf and from him to the present day.”

Keupayaan masyarakat Melayu menguasai ilmu ‘Mantra Gajah’ ini dicatatkan meliputi segenap aspek; mantera untuk menangkap dan menjinakkan gajah, mantera berkomunikasi dengan gajah yang sedang bekerja membuka hutan untuk dijadikan ladang, mantera menjaga hubungan gajah dengan manusia, hubungan gajah dengan alam sekitar, mantera menjaga kesihatan gajah, mengubati sakit gajah, mantera untuk memastikan keselamatan di sekitar kawanan gajah dan manusia hinggalah bagaimana mantera memastikan gajah kekal tenang ketika di dalam kurungan atau apabila dirantai.

Di dalam himpunan mantera yang dihimpunkan itu juga terdapat senarai istilah ilmu bergajah, arahan-arahan ke atas gajah, senarai peralatan, perkakasan, keperluan yang digunakan oleh masyarakat Melayu ketika itu untuk memanfaatkan gajah dalam banyak cara.

Malah, ia juga dimuatkan tentang penelitian tentang pokok-pokok dan herba-herba liar dari hutan yang digunakan oleh masyarakat Melayu untuk mengubati sakit bukan sahaja sakit yang dihidapi manusia, tetapi juga sakit yang menimpa gajah-gajah mereka.

Mantera di bawah misalnya adalah antara himpunan mantera bergajah yang dimaksudkan. ‘Mantra Gajah’ menghimpunkan sehingga lebih 80 mantera yang biasa digunakan masyarakat Melayu ketika itu ke atas gajah.

Jika diteliti, ada seakan pengaruh Bahasa Siam yang diselitkan dengan Bahasa Melayu, selaian ada unsur ketuhanan yang bukan Islam, mungkin Buddha atau Hindu. Ini adalah amalan biasa ketika itu yang masih menyaksikan Islam masih dicampurkan dengan unsur-unsur ketuhanan lain yang lebih kuno, terutama dalam perkara-perkara yang membabitkan semangat hutan atau spiritual.

Jika dalam ilmu persenjataan Melayu, kita memiliki Kitab Ilmu Bedil, tetapi bagi ilmu bergajah khusus memanfaatkan haiwan ini, kita ada ‘Mantra Gajah’.

Orang kita dulu-dulu, bukan calang-calang ilmunya.


Manusia Boleh Hidup Dalam Lautan?

Manusia suka mengembara. Dari masuk ke kampung pedalaman, kawasan esotik, sampai ke Kutub Utara dan Selatan sudah kita jejak. Angkasa lepas jangan cakaplah! Elon Musk siap plan nak buat koloni kat Marikh lagi!

Tapi lautan ni susah sangat kita nak teroka. Sebanyak 3% saja mampu teroka. Ini maksudnya hanya permukaan lautan saja yang kita tahu! Bahagian dalam lautan sampai ke dasarnya pula, hanya Tuhan yang tahu.

Ramai saintis fikir macam mana nak teroka seluruh lautan di Bumi ni. Siap ada berfikir untuk tinggal terus dalam lautan. Jadi, masalahnya sekarang, bolehkah kita tinggal di dalam lautan? Jawapannya terletak di sebuah projek yang begitu mencabar!

Terdapat satu projek bernama ‘Precontinent’, iaitu projek menetap dalam lautan menggunakan rumah kaca berbentuk silinder yang diusahakan oleh penyelam skuba bernama Jacques-Yves Cousteau.

Projek ini terletak di Laut Merah dan seramai 5 orang saintis menetap dalam rumah kaca selama sebulan dengan kedalaman 10 meter. Keputusannya? Kesemua saintis selamat tinggal dalam lautan!

Jadi, dengan kecanggihan teknologi, memang tak mustahil manusia mampu menetap dalam lautan. Lagi satu kita perlu peka ialah, adakah badan kita berevolusi kalau menetap bertahun-tahun dalam lautan?

Kebanyakkan saintis menjawab bahawa manusia boleh berevolusi, badan semakin melebar, jejari tangan akan bersatu menjadi bentuk sirip, kaki semakin mengecut, dan mata semakin membesar. Tak mustahil kita boleh berubah menjadi duyung!

Kesimpulannya, nak membina koloni di dasar lautan mungkin tidak akan terjadi pada zaman kita. Mungkin zaman cucu-cicit kita akan datang ada usaha lebih serius akan projek sebegini. Mungkin juga lahir kaum duyung macam kisah The Little Mermaid.


Kehebatan #BMBF Yang Tidak Disedari Ramai

Gelora #BMBF nampaknya menghasilkan tindakbalas positif. Meskipun sejumlah ahli politik menerimanya sebagai boikot, ramai dalam kalangan masyarakat – sasaran utama kempen ini – menjulang aspirasi #BMBF seperti diharapkan. Secara tidak langsung, kempen ini telah menurunkan harga barangan, misalnya minyak masak. Namun kempen #BMBF mempunyai tujuan lebih meluas daripada penurunan harga barangan semata-mata.

Ramai
dalam kalangan Melayu merupakan golongan pengusaha. Petani dan nelayan ialah
antara pekerjaan cetusan yang didominasikan bangsa ini. Jadi membeli daripada
pencetus secara terus sebenarnya mengurangkan
pergerakan bagi sebuah barangan. Proses pembelian dilihat dibuat daripada
gudang terus ke pembeli dalam perkadaran pantas pula.

Kepentingan
pengurangan ini menjangkaui pemikiran pengguna sebenarnya. Dengan menyokong
pencetus tempatan, pengguna telah mengehadkan keperluan bahan bakar untuk
menggerakan sayur misalnya daripada China. Alam sekitar mendapat manfaat yang
sangat besar daripada perbuatan sekecil ini sahaja. Ubi tidak perlu direntasi
lautan semata-mata untuk sampai di dapur pengguna.

Apabila
pergerakan dikurangkan, sekaligus penggunaan
plastik juga dikurangkan.
Sekitar lapan juta tan plastik dihanyutkan di laut. Pada tahun 2020, angka ini
dipercayai mencapai 16 juta. Dengan hanya mengunjungi pasar basah tempatan
bersertakan beg guna semula, #BMBF juga telah mengehadkan keperluan plastik.
Namun perkara ini perlu sokongan daripada peniaga dan pembeli, kerana masih
ramai menggunakan plastik tanpa henti setiap hari.

Dengan penyertaan aktif dalam kalangan pembeli, pengusaha-pengusaha Melayu juga boleh mendapat manfaat besar. Keuntungan berlipat ganda tidak seharusnya didengkikan. Kerana peniaga-peniaga bangsa mana pun akan cuba menepati keperluan domestik. Apabila sayur, daging, roti dsb didapati tidak cukup untuk menampung sokongan pengguna, para peniaga semestinya akan menggandakan pengeluaran supaya bekalan mencukupi. Untuk menggandakan pengeluaran pula, biasanya peniaga perlu mengupah lebih ramai pekerja. Secara tidak langsung, penyertaan #BMBF akan merancakkan peluang pekerjaan dalam sebuah komuniti, kemudian daerah, negeri dan akhirnya negara sendiri.

Dan sokongan juga tidak terhad di situ sahaja. Peniaga juga perlu berbelanja. Dengan semangat #BMBF, para peniaga sendiri akan mencari pengusaha-pengusaha Melayu yang lain. Contohnya, peniaga ikan barangkali perlu menyelenggara lori di bengkel Melayu. Pemilik bengkel pula berkahwin dan mempunyai empat orang anak perempuan. Kelima-lima perempuan ini (termasuk isteri) memerlukan produk kecantikan, juga keluaran Bumiputera. Semua ini dibolehkan dengan sokongan utama pengguna daripada cetusan semata-mata. Maka dengan sayur barangkali RM5 sehari, ekonomi tempatan meletup-letup.

Dan
sokongan kepada cetusan ini sekaligus melenyapkan
keraguan terhadap status halal. Pengeluar ke penjual jika Islam tentu
sekali lebih fasih tentang kehalalan satu produk. Maka tidaklah berlaku
kegilaan apabila ikan patin dibeli sebenarnya hidup dalam air dicampuri najis
khinzir sebagai contohnya. Sokongan sebegini juga membolehkan pengguna beli secara pukal, oleh kerana ketiadaan
persediaan sistematik seperti timbang dan sukat diamalkan di pasaraya besar.

Dari sini
jelas sekali #BMBF mempunyai matlamat lebih jauh berbanding boikot semata-mata.
Sasaran utama ialah memperkenalkan suatu sistem berangkai.
Perniagaan-perniagaan sebegini pula diusahakan oleh masyarakat, bukannya
pemilik saham ataupun barisan pengarah. Maka keaslian sebuah perusahaan boleh
diteruskan oleh kerana adanya sokongan antara satu sama lain.

Perniagaan
tempatan juga merupakan antara penyumbang utama kepada sektor saintifik, kerana
persaingan sesama sendiri yang disokong membolehkan terjadinya inovasi. Dalam
perniagaan skala kecil, idea mudah tersebar kerana tiadanya halangan-halangan
yang biasa dalam syarikat besar. Sebuah ilham tidak perlu menembusi satu demi
satu jabatan untuk direalisasikan. Dan inovasi juga tidak semestinya memperbaharui semula bentuk roda.
Sebaliknya rekabentuk asal digunakan tetapi dibetulkan untuk menepati citarasa
domestik.

Di Amerika
Syarikat misalnya, kadar pengangguran berada pada 3.7%. 47.5% daripada populasi
dewasa Amerika Syarikat mendapat pekerjaan dalam syarikat-syarikat kecil. Jadi
dengan kebanyakan pengusaha-pengusaha Melayu masih dalam industri kecil, tidak
sama sekali bermaksud Melayu berada di belakang. Industri kecil inilah antara
peneraju utama ekonomi negara.

RUJUKAN:

2018 Small Business Profile. https://www.sba.gov/sites/default/files/advocacy/2018-Small-Business-Profiles-US.pdf

4 Reasons To Support Small Companies. https://www.forbes.com/sites/mikekappel/2018/10/31/4-reasons-to-support-small-companies-on-small-business-saturday-and-beyond/#482c3c607bdd

Eight Million Tons Of Plastic Dumped in Ocean Every Year. https://www.nationalgeographic.com/news/2015/2/150212-ocean-debris-plastic-garbage-patches-science/

Why Local Matters.  https://ilsr.org/key-studies-why-local-matters/


Bencana Covid-19 Di Israel Masih Berterusan

Semasa penularan koronavirus, ada beberapa pihak yang menuduh semuanya agenda Yahudi. Anehnya tuduhan ini telah lenyap begitu saja, lebih-lebih lagi apabila Israel mencatatkan 54,042 kes menjelang 21 Julai 2020.

Israel baru saja pulih daripada krisis politik selepas persetujuan antara Benjamin Netanyahu dan Benny Gantz. Biasanya Netanyahu membentuk kerajaan dengan gabungan bersama parti-parti kecil lain.

Namun tiga pilihanraya lepas dalam tempoh satu tahun menyaksikan semua enggan bekerjasama dengan Likud atas tuduhan r4suah Netanyahu. Jika bukan kerana koronavirus, mungkin Israel akan mengulangi pilihanraya tanpa henti.

Walaupun politik Israel telahpun stabil buat masa sekarang, rakyat mereka sedang mendidih. Ini kerana kerajaan Netanyahu-Gantz terlalu ghairah untuk membendung koronavirus.

Mereka meluluskan rang undang-undang yang membolehkan tindakan kerajaan tanpa perlu didebatkan atau diundi di Dewan Knesset (Lis, et al., 2020). Sudah jadi kebiasaan apabila rakyat Israel mengerumuni kediaman rasmi Netanyahu untuk menyuarakan ketidakpuasan hati.

Sejak kebelakangan ini, pihak polis mula mengambil tindakan tegas. Dalam bulan lepas misalnya, bekas jeneral bernama Amir Haskel yang menyumbang bakti selama 32 tahun pun ditahan juga (Heller, 2020).

Menuruti jejak Haskel ialah anak-anak muda yang semakin lantang mengkritik Netanyahu. Pada 23 Julai saja, 34 orang telah ditahan pihak polis. Bantahan yang asalnya damai menjadi kasar apabila polis memaksa semua orang di luar kediaman Netanyahu bersurai.

Apabila kata-kata gagal, mereka menggunakan meriam air. Dalam himpunan ini juga, seorang wanita nekad membuka baju di atas menorah berhampiran dengan Knesset sebagai tanda protes terhadap Netanyahu (TOI, 2020).

Tidak cukup dengan itu, Netanyahu juga dikhabarkan sedang bersiap-siaga untuk mengadakan pilihanraya pada 18 November ini sekaligus membatalkan perjanjiannya bersama Blue and White bahawa Gantz akan mengambil alih dalam tempoh dua tahun (Levinson, 2020).

Penularan Koronavirus di Israel

Israel menerima koronavirus pada bulan Februari apabila beberapa warga tempatan pulang daripada zon-zon panas seperti Itali, Jepun dan Korea Selatan.

Maka Benjamin Netanyahu pada masa itu dalam mandat sementara meluluskan perintah berkurung di rumah bagi sesiapa yang baru melancong di negara-negara tersebut.

Namun perintah ini tidak berkesan, apabila kes kian memuncak. Dan kesannya boleh dilihat apabila kadar pengangguran negara mencecah 24.4 peratus dengan 844,000 memohon bantuan pengangguran pada 1 April (Halon, 2020).

Mungkin disebabkan itu juga Netanyahu meluluskan pakej rangsangan ekonomi mencencah AS$22 bilion, yang mana 37.5 peratus daripadanya akan digunakan untuk kebajikan pengangguran.

Meskipun dengan kemuncak kes, Israel masih nekad dengan strategi keluar.

Seawal 24 April lagi, Israel mengizinkan pembukaan semula perniagaan-perniagaan seperti gunting rambut. Namun pusat beli belah, gymnasium dan restoran tetap ditutup sehingga 7 Mei dengan had kemasukan orang. Restoran dibenarkan 20 hari kemudian dengan prasyarat penjarakan 1.6 meter.

Namun negara akan ditutup semula jika salah satu daripada tiga perkara berlaku:

Dan pada 6 Julai, kes-kes tempatan pun meningkat. Dan Netanyahu meluluskan pengehadan sosial semula.

Perhimpunan orang ramai dihadkan kepada 20 orang sahaja. Bilangan penumpang bas, pengunjung di kuil Yahudi, dan pelanggan restoran dihadkan dengan angka tersebut. Semua industri tidak penting ditutup.

11 hari kemudian restoran diwajibkan tutup hanya untuk takeaway dan penghantaran sahaja. Kadar penularan masih lagi melebihi 3 peratus sehari, dengan kes aktif mencecah 30,874 orang.

RUJUKAN:

Halon, E. (2020, April 1). Israeli unemployment exceeds one million; 24.4% of workforce. The Jerusalem Post. Retrieved from https://www.jpost.com/Breaking-News/The-number-of-unemployed-in-Israel-tops-1-million-for-the-first-time-623151

Heller, A. (2020, Jun 29). A quiet Israeli ex-general emerges as new hero for anti-Netanyahu camp. The Times of Israel. Retrieved from https://www.timesofisrael.com/a-quiet-israeli-ex-general-emerges-as-new-hero-for-anti-netanyahu-camp/

Levinson, C. (2020, Julai 23). Netanyahu decides on November election, leveraging political chaos, sources say. Haaretz. Retrieved from https://www.haaretz.com/israel-news/.premium-netanyahu-decides-on-november-election-leveraging-political-chaos-sources-say-1.9013558

Lis, J., et al. (2020, Julai 7). Knesset passes bill allowing gov’t to bypass parliament on COVID-19 regulations. Haaretz. Retrieved from https://www.haaretz.com/israel-news/.premium-israeli-government-pushes-bill-to-bypass-knesset-on-coronavirus-regulations-1.8974245

TOI. (2020, Julai 23). 34 held at anti-PM protests; anger over topless woman atop menorah near Knesset. Retrieved from https://www.timesofisrael.com/fresh-clashes-as-thousands-protest-against-netanyahu-10-arrested/


Jiang Shi – Hantu Cina Lompat-Lompat

Jiang shi merupakan ma-yat hidup yang muncul dalam kisah rakyat China. Namanya seringkali diterjemah sebagai ‘hantu lompat’. Secara harfiah, ia bermaksud ‘mayat kaku’. Jiang shi sinonim dengan pakaian rasmi Dinasti Qing, di samping postur tubuh dan pergerakannya yang ikonik – tangan didepakan ke hadapan sambil bergerak secara melompat.

Namun, jiang shi adakalanya tampil dengan rupa yang berbeza. Ada yang mempunyai taring, kuku yang panjang, dan keadaan tubuh yang lebih reput berbanding biasa. Kadangkala, kemunculannya diiringi asap hijau yang membangkitkan suasana misteri. Dalam beberapa versi, jiang shi mempunyai kebolehan untuk terbang dan berubah menjadi serigala.

Menurut kepercayaan umum, jiang shi wujud daripada beberapa jenis kema-tian. Antaranya, kema-tian dek bu-nuh diri, terjerut di tali gantung, atau lemas. Kema-tian sebegini kononnya membuatkan roh terperangkap di dalam tubuh, sekali gus mengubahnya menjadi ma-yat hidup. Kema-tian yang tidak disemadikan dengan sebaiknya juga boleh menjadi penyebab ma-yat mendiang bertukar menjadi jiang shi. Begitu juga dengan ma-yat yang dipanah petir atau diduduki haiwan (kebiasaannya kucing).

Legenda urban tentang jiang shi tidaklah wujud daripada khayalan kosong. Dalam kilat, ada kilau. Dalam dongengan, ada bayangan. Pada zaman Dinasti Qing, ma-yat buruh-buruh China yang meninggal dunia jauh dari kampung diusahakan supaya disemadikan di kampung halaman masing-masing. Kononnya, ia dilakukan supaya roh mendiang dapat bersemadi dengan tenteram.

Mereka yang mengambil tanggungjawab khusus bagi menguruskan pengangkutan ma-yat ini kebiasaannya menyelesaikan kerja tersebut semalaman. Hal ini bertujuan mengelakkan m-ayat daripada mereput, di samping menghindari pertembungan dengan masyarakat setempat. Terserempak dengan ma-yat, menurut mereka, adalah satu petanda malang.

Keranda yang diangkut biasanya diikat pada batang buluh. Ia kemudian diletakkan di atas bahu dua orang lelaki. Jika dilihat daripada jauh, pergerakan buluh yang liuk-lentuk itu saling tidak tumpah seperti ma-yat yang melompat dengan sendiri. Apatahlagi jika ketika itu langit legam, suasana sekeliling pula sunyi dan lengang. Keadaan sebeginilah yang melahirkan legenda urban tentang jiang shi.

Umumnya, jiang shi hanya keluar pada waktu malam. Untuk melangsungkan petualangan dan menambah kekuatan, jiang shi kononnya akan menyerap qi (tenaga hayat) milik manusia hidup. Menurut kepercayaan umum, antara sen-jata mujarab bagi mengelakkan diri dari menjadi mang-sa jiang shi adalah da-rah anjing hitam, cermin, telur ayam, dan air kencing budak lelaki.

Pada 1980an, sosok jiang shi kerap ditampilkan di dalam filem Hong Kong. Seiring peredaran masa, hantu Cina ini kian dikenali menerusi pelbagai medium – komik, animasi, dan rancangan televisyen.

TERJEMAHAN
Wu Mingren. (8 Jun 2016). The Living Dead: Chinese Hopping Vampires. Ancient Origins.
https://www.ancient-origins.net/myths-legends/living-dead-chinese-hopping-vampires-006050


Ulang Tahun Tamatnya Perang Dunia Pertama

Aww I heart this. Emmanuel Macron dan Angela Merkel mencipta semula babak gencatan senjata Perancis-Jerman yang menamatkan Perang Dunia Pertama pada 11 am, 11.11.1918, sempena ulang tahun ke-100 penamatan perang.

Semalam, 100 tahun yang lalu, acara penandatanganan perjanjian gencatan senjata diadakan di atas sebuah gerabak keretapi di Compiegne, Perancis. Orang Jerman menganggap itu sebagai satu penghinaan besar. Jadi, 21 tahun kemudian (1940), sampai Jerman punya turn pula menyuruh Perancis menandatangani perjanjian gencatan senjata atas gerabak yang sama, di tempat yang sama, sebagai simbol “balas dendam”.

Perang Dunia Pertama ialah sebuah tragedi yang diakibatkan oleh kehilangan keseimbangan kuasa (balance of power) dalam hubungan antara lima kuasa utama Eropah: Britain, Perancis, Prussia/Jerman, Austria dan Rusia.

Tempoh di antara tahun 1815 (tahun berakhirnya Perang Napoleon) dan 1914 (tahun bermulanya Perang Dunia Pertama) dikenali sebagai “100 Years of Peace” dalam sejarah kerana kelima-lima kuasa besar ini jaga betul-betul hubungan mereka supaya tidak berlaku konflik. Selain Perang Crimea pada tahun 1853-1856 (Prussia dan Austria tak terlibat), Perang Prussia-Austria (1866) dan Perang Prussia-Perancis (1870-1871), tiada peperangan yang melibatkan kelima-lima kuasa besar sekali.

Dengan berkembangnya teknologi dan perdagangan, tempoh 100 Years Peace ini juga dinamakan sebagai “Era Globalisasi Pertama” (First Age of Globalization). Orang anggap dah tak mungkin dah berlaku perang. Idealisme merupakan “zeitgeist” (spirit of the time – maaf terpaksa guna istilah super-intelektual), segala bagai parlimen antarabangsa, mahkamah antarabangsa, Nobel Peace Prize semua wujud pada zaman ini. Manusia betul-betul anggap mereka boleh menamatkan peperangan melalui kerjasama dan undang-undang. Naifnya.

Punca Perang Dunia meletus ialah keinginan Perancis untuk membalas dendam terhadap Jerman atas kekalahan Perancis pada tahun 1871 dan juga ketakutan Britain dengan kebangkitan Jerman.

Jerman ialah sebuah negara yang lahir daripada memerangi dua kuasa besar lain (Austria dan Perancis). Sebelum 1871, tak wujud negara bernama Jerman, tapi Prussia berjaya menyatukan negara-negara berbahasa Jerman menjadi sebuah Empayar Jerman dengan merampas tanah daripada Austria dan Perancis. Itu sebabnya bapa pengasas Jerman, Otto von Bismarck memesan raja-raja Jerman supaya berhati-hati dalam dasar luar, jangan buat Rusia dan Britain rasa terancam kerana once mereka buat pakatan dengan Perancis, Germany is finished.

Tapi raja Jerman, Wilhelm II tak nak dengar nasihat dengan berlumba-lumba dengan Britain dan menceroboh kepentingan Rusia. Akhirnya Britain, Perancis dan Rusia membentuk pakatan Entente. Jerman tiada pilihan selain mengikatkan diri dengan Austria. Dan sebuah peristiwa pembunuhan putera mahkota Austria di Bosnia pada 28 Jun 1914 akhirnya mencetuskan perang antara lima kuasa.

Hasil daripada kekalahan Jerman dan Austria (dan juga Bulgaria dan Khilafah Uthmaniyah yang menyertai pakatan kemudian), Persidangan Keamanan Paris diadakan di Istana Versailles pada tahun 1919 untuk menggariskan semula sempadan negara berdasarkan prinsip “national self-determination” yang diusul oleh Woodrow Wilson, presiden US (US menyertai pakatan Britain pada tahun 1917, jadi latecomer).

Bekas wilayah Jerman, Austria dan Uthmaniyah dibahagi-bahagikan. Negara-negara baharu lahir: Poland, Czechoslovakia, Hungary, Yugoslavia, Syria, Iraq, Jordan, Palestin dan sebagainya. Sebuah “Liga Bangsa” (League of Nations) juga ditubuhkan untuk menjaga keamanan dunia. Namun ia gagal untuk memainkan peranan selepas rakyat AS membakul-sampah Perjanjian Versailles sepertimana mereka membakul-sampahkan TPP pada tahun lepas. Ia gagal dengan segagalnya selepas ahli tetap Majlis Keselamatan Liga Bangsa itu sendiri–Jepun dan Itali–telah memulakan pencerobohan ke atas negara lain dan menarik diri dari Liga Bangsa.

Di Turki, Mustafa Kemal Ataturk bangkit melawan negara-negara pemenang yang cuba membahagi-bahagikan wilayah Anatolia dalam Perang Kemerdekaan Turki (1919-1923). Itu sebab orang Turki masih sayang kat Ataturk walaupun dia sekular sebab dia menyelamatkan Turki daripada dijajah sepenuhnya oleh kuasa-kuasa asing.

Di Jerman, “resentment” ke atas kehilangan wilayah Jerman, keadaan ekonomi pasca-perang yang kacau-bilau akhirnya membolehkan Hitler berkuasa. Hitler yang pada asalnya ingin “menebus” maruah Jerman, akhirnya menghumban Jerman ke dalam penghinaan dan kemusnahan yang lebih besar. Tapi itu adalah cerita Perang Dunia Kedua.

Pada asalnya Perang Dunia Pertama cuma dikenali sebagai “Perang Besar” (The Great War”), “The War to End All Wars”. Tak ramai dapat jangka, 21 tahun kemudian, ada Perang Dunia Kedua yang jauh lebih dahsyat.

Proses pembentukan orde dunia baharu yang dimulakan oleh Wilson hanya lengkap selepas Perang Dunia Kedua tamat. Di bawah naungan US, Liga Bangsa dihidupkan semula sebagai PBB, dan sehingga hari ini ia masih membentuk “sistem” orde dunia.

Dah 73 tahun dunia tidak menyaksikan perang antara kuasa-kuasa besar. Tapi jangan take for granted. Perlu sentiasa bersiap siaga. “If you want peace, prepare for war”. Dua perang dunia dalam sejarah ini ialah peringatan kepada manusia, bahawa perang adalah sunnatullah. Idealisme tentang sebuah dunia yang akan bebas daripada peperangan dan konflik akan memakan diri.


Serangan Berdarah Pahang Yang Menyertai Perang Klang

Setelah berkahwin dengan puteri Sultan Abdul Samad iaitu Raja Arfah, Tengku Kudin cuba menjadi pendamai antara Raja Mahadi dan waris Raja Abdullah. Tetapi gagal sebab ditolak mentah-mentah oleh Raja Mahadi. Tengku Kudin pun tersinggung lantas berhasrat untuk menyebelahi waris Raja Abdullah.

Maka Tengku Kudin bersama askar daripada Kedah melancarkan serangan ke atas Raja Mahadi. Hasilnya Raja Mahadi tewas dan terpaksa berundur. Kekalahan itu tidak mencukupi bagi Tengku Kudin sebab Raja Mahadi masih bebas berkuasa.

Bagi menyelesaikan masalah Tengku Kudin telah menghantar utusan ke Bendahara Wan Ahmad di Pahang untuk memohon bantuan. Bendahara Wan Ahmad dengan pantas terus bersetuju nak bantu Tengku Kudin. Sebab orang-orang yang menyebelahi Raja Mahadi adalah orang yang sama pernah memberontak di Pahang.

Sebelum menghantar bantuan ke Selangor, Bendahara Wan Ahmad telah meminta kebenaran terlebih dahulu daripada gabenor Negeri-Negeri Selat iaitu Sir Harry Ord. Dia bersetuju telah berpuas hati dengan alasan Bendahara Wan Ahmad bahawa orang Raja Mahadi akan beri ancaman kepada Pahang.

Maka Bendahara Wan Ahmad menyiapkan 1000 orang tentera yang diketuai oleh Imam Perang Rasu, Orang Kaya Syahbandar, Orang Kaya Chenor dan Haji Muhammad Nur untuk bergabung dengan pasukan Tengku Kudin. Setelah sampai di Selangor, tentera Pahang berpecah kepada pasukan Imam Perang Rasu serta Orang Kaya Chenor & Haji Muhammad Nur.

Pasukan Imam Perang Rasu telah bergerak ke Hulu Kelang untuk menyerang Raja Asal. Pada mulanya pasukan Imam Perang Rasu menang tetapi Raja Asal buat serangan balas sehingga bekalan makanan terputus. Terpaksalah pasukan Imam Perang Rasu berundur ke Bentong.

Nasib baik pasukan Orang Kaya Chenor & Haji Muhammad Nur ada untuk menewaskan Raja Asal di Kepong. Setelah berjaya mengumpul makanan, pasukan Imam Perang Rasu datang ke Kepong untuk bersatu dengan tentera Pahang yang lain. Segala serangan Raja Mahadi dengan mudah berjaya dipatahkan oleh tentera Pahang.

Untuk tindakan selanjutnya, tentera Pahang menghantar utusan kepada Tengku Kudin tapi sayangnya tidak diterima oleh seorang panglima Belanda. Terpaksalah tentera Pahang bertahan di Kepong sehingga kehabisan makanan. Tak kan nak tunggu pulak dan dah lah tak dapat berhubung, lebih baik berundung ke Bentong.

Empat bulan selepas itu tentera Pahang datang lagi untuk menyertai pasukan Tengku Kudin mengepung Kuala Lumpur. Di situ orang-orang besar berbincang tentang taktik untuk menakluk Kuala Lumpur. Langkah paling awal adalah gabungan pasukan Tengku Kudin-Pahang telah menyerang Raja Asal di Hulu Kelang. Raja Asal tewas dan terus bergabung dengan Raja Mahadi di Kuala Lumpur.

Itu menjadi titik tolak untuk gabungan Tengku Kudin-Pahang menyerang Kuala Lumpur. Raja Mahadi tewas dan terpaksa berundur ke Kanching. Bagi mengelakkan Selangor berperang kembali Dato Bahaman telah diletakkan di Hulu Klang. Tentera Pahang yang lain berundur dulu ke Bentong.

Bendahara Wan Ahmad hantar surat kepada Gabenor Negeri-Negeri Selat untuk meminta kebenaran menyerang Raja Mahadi sekali. Gabenor Negeri-Negeri Selat setuju dan tentera Pahang telah dihantar melalui laut. Di samping itu tentera Pahang juga telah digerakkan daripada Bentong untuk bersatu dengan Dato Bahaman.

Angkatan laut Pahang bergabung dengan Tengku Kudin menyerang Raja Mahadi di Kuala Selangor. Raja Mahadi kalah dan terpaksa berundur ke Batang Berjuntai. Sementara itu, tentera Pahang yang diketuai oleh Tok Gajah pergi menyerang kubu Raja Mahadi di Kanching. Kubu itu berjaya dikuasai oleh tentera Pahang biarpun perlu menghadapi tentangan yang sengit.

Selesai dekat Kanching, tentera Pahang telah bergerak ke Hulu Selangor untuk bersatu dengan angkatan laut Pahang dan Tengku Kudin. Mereka berjaya menawan Rawang, Serendah dan Kuala Kubu. Dari Kuala Kubu, tentera Pahang perlu ke Hulu Bernam untuk menentang orang Raja Mahadi iaitu Sayid Mashhor. Dia kalah lantas berundur ke Perak.

Jadi berakhir penglibatan Pahang di Selangor setelah Raja Mahadi dan pengikutnya berjaya dikalahkan.

RUJUKAN

Buyong Adil. (1972). Sejarah Pahang. Dewan Bahasa & Pustaka


Kemerdekaan & Pengorbanan: Dua Perkara Berbeza Tetapi Sama Pentingnya

Pada 31 Ogos setiap tahun, kita sebagai rakyat Malaysia akan menyambut tarikh kemerdekaan Malaysia daripada penjajahan British. Pada tahun ini, tarikh 31 Ogos akan jatuh pada hari Khamis, bersamaan 9 Zulhijjah 1438 Hijriah menurut calendar Hijrah. Pada keesokan harinya, iaitu pada tarikh 1 September 2017, Muslim (khususnya di Malaysia) akan menyambut pula Hari Raya Korban atau Aiduladha yang jatuh pada tanggal 10 Zulhijjah 1438 Hijrah. Agak menarik kerana kedua-duanya iaitu Sambutan Kemerdekaan dan Hari Raya Korban jatuh serentak pada minggu yang sama.

Umum mengetahui bahawa Malaysia kita merupakan sebuah negara berperlembagaan, berdaulat dan merdeka. Namun, sebelum kita mencapai status negara bebas dan merdeka seperti yang dikecapi sejak 60 tahun lepas, kita pernah dijajah oleh kuasa Barat dan Timur lantaran impak daripada perebutan kuasa yang berlaku antara blok dunia. Umum diketahui bahawa pada waktu tersebut, kuasa-kuasa Barat berebut tanah jajahan di luar pesisir pantai mereka sebagai bukti perluasan tanah jajahan dan kekuatan mereka.

Mengikut sejarah, kita boleh melihat Empayar British telah menjajah dan menguasai Tanah Melayu, Kepulauan Borneo, beberapa negara Afrika seperti Nigeria, Malawi, Mesir, Namibia dan banyak lagi, negara di Asia Selatan seperti Bangladesh, India dan Pakistan serta banyak lagi, Sepanyol pula meluaskan pengaruh mereka di Filipina, Mexico & Argentina, Portugis pula di Brazil, Angola, Mozambique, serta tidak dilupakan Belanda dan Perancis. Sebagaimana diketahui, Malaysia sejak zaman Kesultanan Melayu Melaka telah dijajah oleh beberapa kuasa Barat dan Timur, iaitu Portugis, Belanda, Jepun dan British.

Portugis dikatakan telah menjajah Tanah Melayu sejak kedatangan mereka bagi menguasai Melaka pada tahun 1511 dan berakhir pada 1641, bermaksud mereka telah menjajah Tanah Melayu selama 130 tahun. Seterusnya datang pula Belanda sebagai salah satu kuasa imperialisme Barat yang menduduki Melaka dan Kepulauan Betawi bermula tahun 1641 sehingga 1824, iaitu selama 183 tahun. Seterusnya penjajahan British pula bermula pada 1824 dan berakhir pada tahun 1957, selama 130 tahun dengan Jepun juga pernah menduduki Tanah Melayu dan Borneo selama 3 tahun, iaitu pada tahun 1942 dan berakhir apabila Amerika Syarikat mengebom Hiroshima dan Nagasaki dengan bom atom yang menyebabkan Jepun menyerah kalah dan lari meninggalkan Tanah Melayu pada 1945.

Apa yang hendak diceritakan di sini adalah, selama tempoh pendudukan penjajah di tanah air kita, tidak kira sama ada di Tanah Melayu, Sabah atau Sarawak, wujud individu atau sekumpulan penduduk tempatan yang berusaha untuk berjuang bermati-matian demi mempertahankan kedaulatan tanah air serta maruah penduduk tempatan daripada dirobek atau dicemari oleh tangan-tangan penjajah dan penjarah asing. Kita dapat lihat munculnya pejuang tanah air sejak dahulu seperti Abdul Rahman Limbong, Rentap, Tok Gajah, Sharif Masahor, Seputum, Rosli Dhobi, Rentap dan ramai lagi. Juga jangan dilupakan pejuang era pra-kemerdekaan seperti V.T. Sambanthan, Tungku Abdul Rahman, Tun Henry H.S. Lee, Dato’ Onn Jaafar dan ramai lagi yang terdiri daripada berbilang kaum dan etnik.

Sambutan Hari Raya Korban pula disambut oleh Muslim seluruh dunia sempena meraikan peristiwa apabila Nabi Ibrahim diuji untuk mengorbankan anakanda tercinta iaitu Ismail sebagai bukti ketaatan kepada Allah SWT sebagaimana yang disebut di dalam kitab suci umat Islam iaitu al-Quran. Ismail yang sangat mencintai ayahnya dan merupakan seorang hamba yang taat kepada perintah agama merelakan diri untuk dikorbankan sebagai simbol pengabadian diri kepada Allah SWT. Namun akhirnya Ismail ditukarkan dengan seekor kibas atau biri-biri untuk dijadikan bukti korban kepada Allah SWT.

Perjuangan kemerdekaan itu tidak mudah, akan tetapi ia dilakukan juga oleh insan-insan berdedikasi ini untuk menunjukkan kepada anak watan bahawa jika kita meletakkan hati pada sesuatu perkara, tidak mustahil perkara tersebut mampu dicapai walau sesukar mana sekali pun. Perjungan menuntut kemerdekaan demi keselesaan hidup generasi akan datang sama seperti konsep pengorbanan bagi sambutan Hari Raya Aidiladha, iaitu kedua-duanya menuntut kerelaan hati dan sanggup berkorban diri.

Jika dilihat dengan logik akal, bolehkah kita fikirkan pejuang-pejuang kemerdekaan ini sanggup berkorban masa, kesihatan diri sendiri, hubungan keluarga bahkan nyawa demi keselesaan orang lain yang bukan terdiri daripada darah daging dan keluarga mereka. Namun mereka semua ini berjiwa besar dan kental serta mempunyai visi untuk dicapai, oleh kerana itu mereka sanggup berkorban jiwa dan raga demi mendapatkan kemerdekaan dan seterusnya membantu perkembangan politik, ekonomi dan sosial penduduk di Tanah Melayu, Sabah & Sarawak.

Adalah baiknya kita generasi sekarang cuba sedaya upaya untuk menjaga dan mengekalkan kemerdekaan serta nikmat yang kita kecapi kini. Memang tidak dinafikan akan ada insan-insan berkepentingan peribadi cuba untuk mengganggu gugat keharmonian dan keutuhan perhubungan kita di Malaysia ini, namun sebagai insan yang boleh berfikir dan diberi akal, maka seharusnya kita sedaya upaya menangkis sebarang gbentuk asakan insan berkepentingan peribadi ini melalui cara dan kaedah yang betul agar nikmat kemerdekaan hasil pengorbanan pejuang dahulu dapat dikekalkan selamanya.

Selamat menyambut Hari Kemerdekaan ke-60 dan selamat menyambut Hari Raya Aidiladha 1438 Hijriah.

RUJUKAN

a) Mardiana Nordin dan Hasnah Hussin. (2014). Pengajian Malaysia. Shah Alam. Oxford Fajar.

b) Shamsul Amri Baharuddin (Ketua Editor). (2013). Modul Hubungan Etnik Edisi kedua. Bangi: Institut Kajian Etnik UKM.

c) Zaid Ahmad, et al. (2013). Hubungan Etnik di Malaysia edisi ketiga. Shah Alam: Oxford Fajar.

d) Ahmad Zaki Abdul Latiff, Azam Hamzah dan Azhar Mad Aros, (2015). Tamadun Islam dan Tamadun Asia. Kuala Lumpur: Oxford Fajar.

e) Roziah Sidik, Zulkarnain Mohamed & Nasruddin Yunos. Pengajian Islam Edisi Kedua. Shah Alam: Oxford Fajar


10 Tanda Orang Berakal Menurut Buya Hamka

Manusia merupakan makhluk diciptakan Allah S.W.T istimewa yang berbanding makhluk lain.  Keistimewaan manusia ini dapat dilihat melalui pemberian ‘akal’ yang dikhaskan oleh Allah S.W.T dengan pelbagai tujuan; seperti mengenal dan mengabdikan diri kepada Nya, mengakui kerasulan Rasulullah SAW dan menyebarkan dakwah ajaran Baginda, merenung dan mengambil iktibar daripada penciptaan alam dan makhluk Allah S.W.T yang lain di samping mentadbir dunia ini dengan sebaiknya.

Jika direnung dan diperhatikan di dalam al-Quran, Allah SWT banyak menyebut dan mengulang perkataan “apakah kamu tidak berfikir?” atau “apakah kamu (manusia) tidak mempunyai akal?” di akhir ayat dalam beberapa surah. Secara tersirat, beberapa ulama tafsir menerangkan maksud sebenar bagi ayat ini adalah teguran secara sinikal atau sindiran untuk manusia kerana menyalahgunakan akal yang diberi Nya kepada kita. Bahkan kita dapat lihat secara realitinya banyak manusia tidak menggunakan akal dengan sebaiknya.

Akal yang sepatutnya digunakan untuk kebaikan, banyak dijadikan lapik untuk melakukan dosa dan maksiat kepada Allah SWT ini sekali gus menghasilkan satu kumpulan manusia yang mengabaikan akal seolah-olah hidup seperti haiwan atau binatang lain. Kita dapat lihat secara realiti ada manusia yang membunuh orang lain kerana untuk mendapatkan duit, saham, pangkat, nama dan sebagainya, menipu dan memperdayakan orang lain untuk keuntungan sendiri, menjadi hamba kepada nafsu, merosakkan alam sekitar melalui kerja dan pembangunan yang melampau dan lain-lain lagi. Lalu bagaimanakah sebenarnya ciri yang sepatutnya ditunjukkan oleh orang berakal?

Haji Abdulmalik Karim Amrullah atau dikenali melalui singkatan namanya Hamka merupakan seorang tokoh Islam dari Indonesia yang banyak menulis buku mengenai akidah dan pemikiran Islam. Beliau telah diiktiraf sebagai seorang ulama Nusantara yang banyak menyumbang kepada perkembangan ilmu dan pemikiran umat Islam di rantau Asia Tenggara ini. Beliau terkenal dengan himpunan penulisan Tafsir al-Azhar, di mana penulisan tafsir ini disiapkan oleh Hamka sewaktu dipenjarakan oleh pemerintah Indonesia. Hamka telah menulis di dalam salah satu buku beliau yang bertajuk ‘Falsafah Hidup’ bagaimana sebenarnya ciri-ciri orang berakal.

Tanda pertama bagi orang berakal menurut Hamka ialah ‘luas pandangan sama ada dalam sesuatu perkara yang menyakiti (perkara negatif) atau menyenangkan (perkara positif)’. Perkara negatif dan positif ini boleh diperluaskan kepada banyak simbol di dalam kehidupan kita, seperti ujian hidup, pergaulan sosial antara sesama manusia, ibadah dan ketaatan kepada Allah serta Rasulullah, penjagaan alam sekitar dan sebagainya. Menurut Hamka lagi, orang yang berakal ini ‘pandangannya luas, ditimbangnya sebelum dikerjakan’. Berfikir dengan mendalam, menganalisis dan memikirkan kesan yang mungkin terjadi akibat sesuatu pekerjaan merupakan satu keperluan yang mesti dilakukan oleh setiap manusia supaya setiap apa yang dilakukan tidak mendatangkan penyesalan dan kerugian kepada pelaku nya.

Tanda kedua bagi orang berakal menurut Hamka ialah ‘selalu berbantah dengan dirinya’. Pada pandangan penulis, maksud ‘selalu berbantah dengan dirinya’ ini ialah seorang Muslim yang baik yang menggunakan akalnya dengan betul akan selalu menegah dirinya daripada melakukan sesuatu yang membawa kebinasaan dan dosa. Setiap kali timbul godaan dan dorongan nafsu untuk melakukan sesuatu yang tidak elok, maka akal akan menegah dan melarang diri dari melaksanakannya.

Tanda ketiga orang berakal ialah ‘selalu mengingati kekurangannya’. Kekurangan yang dimaksudkan di sini bukanlah kurang dari sudut material atau harta seperti wang, kereta, makanan dan minuman, anak-anak dan sebagainya, tetapi kekurangan yang dimaksudkan di sini ialah kekurangan dari segi akhlak, amalan dan ibadat seharian. Inilah konsep muhasabah diri yang diterapkan oleh Rasulullah SAW agar kita selalu mengingatkan kita akan kelemahan diri dan perlunya untuk taat serta patuh kepada Allah SWT

Tanda keempat bagi orang yang berakal mengikut Hamka pula ialah ‘tidak berdukacita lantaran ada cita-citanya di dunia yang tidak sampai atau nikmat yang meninggalkannya’. Muslim yang tidak mensia-siakan nikmat akal yang diberikan oleh Allah SWT akan bercita-cita untuk menggapai akhirat dan tidak terlekat untuk mengejar nikmat dunia seperti harta, pangkat, jawatan, wanita dan kemasyhuran, material dan sebagainya. Baginya, nikmat dunia merupakan pemberian Allah SWT yang patut dicapai untuk meneruskan kehidupan. Jika dapat mengumpul dan menikmati rezeki pemberian Allah SWT, maka diucapkan ‘Alhamdulillah’. Jika tidak berjaya, kegagalan itu diterima dengan sebaiknya dan bukan bersedih atau bersungguh-sungguh mengejar apa yang tidak berjaya didapatinya serta tidak memegang sifat materialistik di dalam diri.

Tanda kelima bagi orang berakal ialah ‘enggan menjauhi orang berakal pula’. Hamka membawakan contoh seseorang yang berilmu, pasti akan selalu ingin mendampingi orang yang berilmu dan beramal soleh untuk dijadikan inspirasi serta pengaruh yang baik untuk memperbaiki dirinya.

Hamka membawakan tanda keenam bagi orang berakal ialah ‘tahu membezakan manusia’. Dalam kehidupan seharian, kita akan berjumpa, bertegur sapa dan bergaul dengan pelbagai jenis manusia daripada pelbagai pangkat, jawatan, taraf ilmu dan keturunan. Hamka mengatakan bahawa orang yang berakal akan tahu menjaga percakapan dan adab dalam pergaulan dengan manusia yang pelbagai. Dengan orang berpangkat, lain tutur bicaranya, dengan orang berilmu, lain pula adabnya, dengan orang biasa, lain pula kaedah dan cara percakapannya.

Tanda ketujuh bagi orang berakal pula ialah ‘memandang besar segala kesalahan walaupun bagaimana kecilnya di mata orang lain’. Menurut Hamka lagi, seorang yang berakal itu tidak hanya memandang bahawa setiap kesalahan yang dilakukannya kecil, tetapi boleh membawa kepada akibat yang besar. Beliau membawakan contoh dosa kecil ibarat seseorang lelaki membawa kayu yang telah dimakan anai-anai untuk dibuat kapal. Anai-anai yang ada pada kayu tadi boleh berpindah dan merebak ke kayu lain di atas kapal dan akibatnya sekeping kayu itulah nanti akan membawa kepada tenggelamnya kapal tersebut.

Tanda kelapan bagi orang berakal ialah ‘tidak berduka hati’. Menurut Hamka, manusia yang selalu bersedih menyebabkan akal seseorang menjadi kabur, fikiran menjadi kusut, lemah daya pemikiran dan mensia-siakan nikmat lain yang diberikan Allah. Jika mendapat nikmat, orang berakal akan mensyukuri nikmat Nya, dan jika ditimpa musibah atau ujian, seorang yang berakal akan redha dan tabah menerima setiap ketentuan Allah SWT

Tanda kesembilan bagi orang berakal ialah ‘tidaklah menjawab sebelum ditanya’. Seseorang yang betul-betul menggunakan akal menurut Hamka akan berhati-hati sebelum memulakan percakapan dan tidak mengeluarkan kata-kata yang boleh membocorkan rahsia orang lain, tidak menghina seseorang, tidak bercakap sesuatu yang tidak diketahui yang dikhuatiri boleh mendatangkan dosa kepadanya.

Tanda kesepuluh orang berakal menurut Hamka ialah ‘tidaklah tersembunyi bahagian cela dirinya’. Maksud Hamka ialah seseorang yang berakal itu tidak melupakan kelemahan dan kekurangan dirinya  kerana mengetahui keadaan diri yang lemah dan serba kekurangan. Mengenali kelemahan diri boleh mengelakkan seseorang itu daripada menjadi sombong dan bongkak lantaran mengetahui dirinya tidak sempurna dan masih memerlukan pertolongan serta bantuan orang lain.

Sememangnya sepuluh tanda orang berakal yang dinyatakan oleh Hamka ini tidak melambangkan keseluruhan kehidupan manusia biasa, namun ia merupakan tanda asas yang jika difikirkan secara logik dan kritikal, banyak benarnya serta mampu mengubah dan memainkan peranan besar di dalam kehidupan manusia. Semoga kita dapat menjadi seorang Muslim yang mampu menggunakan akal pemberian Allah SWT ini dengan sebaiknya, di samping menunjukkan kehebatan Islam di mata dunia.


Buruj Belantik Penunjuk Arah Kiblat?

Pelik? Tapi tak ada yang pelik dengan ciptaan tuhan.

Tahukah anda, buruj Belantik atau Orion ialah 3 bintang menyerupai pahlawan Yunani yang tetap berada di langit malam walaupun mana anda berada di bumi.

Buruj Belantik akan membentuk 1 garis lurus yang sentiasa menghalakan garisannya terus ke arah Kaabah.

Buruj Orion (Al-Babadur) mempunyai tiga bintang berderetan iaitu Mintaka (δ Orionis), al-Nilam (ε Orionis) dan al-Nitak (ξ Orionis) digunakan sebagai panduan arah kiblat.

Buruj Belantik berada di langit Malaysia ketika waktu Subuh pada bulan Julai dan kelihatan tinggi di langit pada waktu tengah malam pada bulan Disember.

Pada bulan Mac dan mana yang berhampiran dengannya, buruj Belantik akan berada di tengah-tengah langit ketika waktu maghrib. Arah kiblat boleh diketahui dengan mengunjurkan arah bintang tiga berderet berkenaan ke arah barat.

Oleh: Azizul Farhan

Banyak lagi sejarah dan sains yang menarik tentang angkasa lepas di dalam GENESIS I. Dapatkan segera sementara Jualan PASCA PBAKL di: https://bit.ly/GenesisIShopee


Kelicikan British Yang Meracuni Akar Melayu

Sejarah Malaysia penuh dengan elemen propaganda British. Setiap kebangkitan menentang kolonial akan diberi gambaran bahawa kebangkitan itu kerana tidak puas hati pasal pangkat atau cukai, atau kepentingan diri dan bukannya nasionalisme. Maka setiap kebangkitan orang Melayu itu mesti ada suntikan negatifnya, bangkitlah dengan cara dan apa sahaja, serba serbi dijelekkan kecuali kalau bukan untuk mencabar British.

Tujuannya untuk merendahkan dan menghina peribumi sebagai bangsa tiada kesedaran. Itu sifat biasa dalam sejarah era kolonial dan pasca kolonial. Pada masa yang sama, kolonialisme itu pula cuba diputihkan, yang datang merampas bersama British diangkat sebagai pejuang dan pembina sejati, walhal kebanyakan yang datang di sini bersama penjajah umumnya ialah mereka yang datang mencari kekayaan tanpa hak dan merampas, dan selagi memberi keuntungan kepada proses penjajahan, mereka itu semua ialah alat-alat penjajahan dalam pelbagai rupa dan cara.

Dalam proses membenarkan penjajahan itu berlaku, sejarah dakyah dibina untuk menggambarkan sekeras mungkin bahawa peribumi itu jahat, mundur, malas, dan tiada kesedaran. Maka apabila catatan-catatan pentadbir British itu mula dianggap sebagai rujukan ilmiah, proses propaganda kolonial itu telah pun berlaku. Buku-buku kita sering merujuk catatan kolonial, bahawa semua elemen dan sistem peribumi itu mundur, dan disebutkan British datang misalnya melalui Perjanjian Pangkor utk meneyelesaikan masalah peribumi.

Sejarah kita yang songsang berdiri atas tanggapan dan keyakinan bahawa peribumi itu kaku dan dayus, dan tidak membuat apa-apa tindakan, manakala penjajahan itu memulakan dan membina segala-galanya. Kononnya didakyahkan sampai orang percaya kolonialisme itu ialah kemajuan dan pembinaan tamadun. Yang mendakwa pula ada perasaan bangga dan terhutang budi kepada British kerana sebab-sebab kolonialisme yang sama.

Malah, ada yang cuba menafikan sejarah peribumi dalam bentuk menafikan sejauh mungkin kehabatan peribumi itu dalam sejarah. Sampai kisah-kisah penentangan peribumi, dalam pelbagai sebab dan cara, direndahkan sebagai bukan bersifat nasionalis. Macamlah nasionalisme itu benda yang terlalu sempurna, dan hanya berlaku disebabkan betul-betul kerana kesedaran bangsa semata-mata. Itu pembohongan tegar dalam sejarah, dan ada elemen Eurosentriknya yang jelas.

Nasionalisme di dunia Barat dan dunia Timur bukanlah sesuatu yang agung mana, ia boleh muncul kerana disebabkan isu bola sahaja, bahkan kerana isu keluarga sahaja, atau isu mempertahankan dosa kaum kerabat sahaja. Nasionalisme boleh muncul kerana sebab-sebab kecil, tetapi akhirnya yang harus diukur ialah landasan kebebasan dan kemerdekaan, yang bukan bermula dengan bangsa, tetapi dengan kepentingan individu sahaja. Kes-kes yang berlaku dalam sejarah perjuangan orang Melayu menentang penjajahan British, kebanyakannya berpunca daripada suatu keinginan untuk bebas dan mempertahankan hak.

Maka mempertahankan hak, tak kiralah dalam bentuk pangkat atau cukai atau hak individu, ialah asas kepada peermulaan kesedaran dan gerakan nasionalisme. Semudah itu sahaja. Jangan pula ditanya masa perjuangan nasionalisme itu, adakah rakyat bawahan telah ada kesedaran politik. Masa Gandhi atau puak-puak yang bangkit melawan british di India tu, anda ingat semua mereka tu ada kesedaran yang tinggi ke untuk ada sebab melawan British. semuanya kalau diberi hak dan makan minum, silap silap hari bulanmereka pun baik dengan British.

Namun alasan demikian, iaitu baik dengan British dan menerima kehadiran British, bahkan bekerjasama dengan British bukan bermakna kesedaran nasionalisme itu tidak boleh wujud. Dato Onn bersubahat dengan British, kiri dan komunis pun subahat dengan British, ada juga subahat dengan Jepun. Kartigasu yang diangkat sebagai pejuang tu pro British yang tegar, hanya kebetulan sahaja menjadi musuh Jepun. Ada ingat ia boleh disebut nasionalis ke? Boleh je.

Nasionalisme tidak semestinya satu kesedaran yang sempurna. Perjuangan kemerdekaan juga hanyalah elemen yang bermula dengan kesedaran individu untuk bebas dan mempertahankan haknya. Mempertahankan hak-hak diri bukan benda yang bertentangan dengan nasionalisme, macam kes-kes Dato Bahaman, Mat Kilau, Tok Janggut, atau Maharajalela itu. Jika mereka berjuang untuk mempertahankan cukai dan pangkat mereka, tidak ada sejarah mengatakan itu akan menjejaskan kesedaran mereka sebagai nasionalis.

Hatta kaum yang menumpang dengan British di mana-mana pun mereka itu ada kesedaran nasionalisme jika mereka membenci British disebabkan isu di negara mereka, walaupun pada masa sama mereka itu pensubahat British. Tiba-tiba ada ahli politik yang bercakap sejarah seolah-olah tidak pernah mendengar apa itu nasionalisme.

Mahu juga direndahkannya imej penentangan peribumi atau orang Melayu itu menentang British, supaya dapat menyukakan diri dan kelompoknya yang berhati kering. Mereka itu fikirkannya penuh dengan prasangka kebangsaan sempit. Mereka bercakap atas nada perjuangan, bahkan kalau boleh mau sahaja mereka menyatakan keinginan terbuka untuk memuji imperialisme British atas sebab dan kepentingan yang mereka mahu tegakkan itu.

Artikel ini dinaikkan selepas mendapat persetujuan Dr Azmi.

Ada banyak buku-buku menarik tentang Tamadun Melayu menanti anda di https://shopee.com.my/thepatriotsasia